text:
τη στήριξη της πολυτροπικότητας και της συνεργασίας στη χρήση διαστημικών συστημάτων και εμπορικών εφαρμογών που διευκολύνουν τις μεταφορές.
 Αρθρο 38
 1. Η συνεργασία αποβλέπει επίσης στη βελτίωση της κυκλοφορίας επιβατών και εμπορευμάτων, στην καλύτερη ροή των μεταφορών μεταξύ της Δημοκρατίας της Αρμενίας, της Ευρωπαϊκής Ένωσης και τρίτων χωρών της περιφέρειας, στην προώθηση των ανοικτών συνόρων με διασυνοριακή κυκλοφορία μέσω της άρσης των διοικητικών, τεχνικών και άλλων εμποδίων, στην ενίσχυση της λειτουργίας των υφιστάμενων δικτύων μεταφορών και στην ανάπτυξη υποδομής, ιδίως στα κύρια δίκτυα που συνδέουν τα μέρη.
 2. Η συνεργασία περιλαμβάνει μέτρα για τη διευκόλυνση της διέλευσης των συνόρων, λαμβανομένων υπόψη των ιδιαιτεροτήτων των περίκλειστων χωρών, όπως προβλέπεται στις σχετικές διεθνείς πράξεις.
 3. Η συνεργασία περιλαμβάνει ανταλλαγή πληροφοριών και κοινές δραστηριότητες:
 α)
 σε περιφερειακό επίπεδο, ιδίως λαμβανομένης υπόψη της προόδου που έχει επιτευχθεί στο πλαίσιο περιφερειακών συμφωνιών συνεργασίας στον τομέα των μεταφορών, όπως ο διάδρομος μεταφορών Ευρώπη-Καύκασος-Ασία (TRACECA) και άλλες πρωτοβουλίες στον οικείο τομέα σε διεθνές επίπεδο, μεταξύ άλλων σε σχέση με διεθνείς οργανισμούς μεταφορών και διεθνείς συμφωνίες και συμβάσεις που έχουν επικυρώσει τα μέρη· και
 β)
 στο πλαίσιο των διαφόρων οργανισμών μεταφορών της Ευρωπαϊκής Ένωσης καθώς και στους κόλπους της ανατολικής εταιρικής σχέσης.
 Αρθρο 39
 1. Για να εξασφαλιστεί η συντονισμένη ανάπτυξη και η προοδευτική ελευθέρωση των αεροπορικών μεταφορών μεταξύ των μερών ανάλογα με τις αντίστοιχες εμπορικές τους ανάγκες, οι όροι αμοιβαίας πρόσβασης στην αγορά των αεροπορικών μεταφορών θα πρέπει να καθορίζονται βάσει της συμφωνίας κοινού εναέριου χώρου μεταξύ της Ευρωπαϊκής Ένωσης και της Δημοκρατίας της Αρμενίας.
 2. Πριν από τη σύναψη της συμφωνίας κοινού εναέριου χώρου, τα μέρη δεν λαμβάνουν μέτρα ούτε προβαίνουν σε ενέργειες που εισάγουν περαιτέρω περιορισμούς ή διακρίσεις σε σύγκριση με την κατάσταση που επικρατούσε πριν από την έναρξη ισχύος της παρούσας συμφωνίας.
 Αρθρο 40
 Προβλέπεται διεξαγωγή τακτικού διαλόγου για τα θέματα που καλύπτονται από το παρόν κεφάλαιο.
 Αρθρο 41
 1. Η Δημοκρατία της Αρμενίας προβαίνει σε προσέγγιση της νομοθεσίας της με τις πράξεις της Ευρωπαϊκής Ένωσης που αναφέρονται στο παράρτημα I σύμφωνα με τις διατάξεις του εν λόγω παραρτήματος.
 2. Μπορεί επίσης να πραγματοποιηθεί προσέγγιση μέσω τομεακών συμφωνιών.
 ΚΕΦΑΛΑΙΟ 2
 Συνεργασία στον τομέα της ενέργειας, συμπεριλαμβανομένης της πυρηνικής ασφάλειας
 Αρθρο 42
 1. Τα μέρη συνεργάζονται σε θέματα ενέργειας, με βάση τις αρχές της εταιρικής σχέσης, του αμοιβαίου συμφέροντος, της διαφάνειας και της προβλεψιμότητας. Στόχος της συνεργασίας είναι η κανονιστική εναρμόνιση στους τομείς της ενέργειας που αναφέρονται κατωτέρω, λαμβανομένης υπόψη της ανάγκης διασφάλισης της πρόσβασης σε ασφαλή, φιλική προς το περιβάλλον και οικονομικά προσιτή ενέργεια.
 2. Η εν λόγω συνεργασία καλύπτει, μεταξύ άλλων, τους ακόλουθους τομείς:
 α)
 ενεργειακές στρατηγικές και πολιτικές, μεταξύ άλλων για την προώθηση της ενεργειακής ασφάλειας και της διαφοροποίησης στο πλαίσιο του ενεργειακού εφοδιασμού και της παραγωγής ηλεκτρικής ενέργειας·
 β)
 ενίσχυση της ενεργειακής ασφάλειας, μεταξύ άλλων με την ενθάρρυνση της διαφοροποίησης των πηγών και των οδών εφοδιασμού ενέργειας·
 γ)
 ανάπτυξη ανταγωνιστικών αγορών ενέργειας·
 δ)
 προώθηση της χρήσης ανανεώσιμων πηγών ενέργειας, της ενεργειακής απόδοσης και της εξοικονόμησης ενέργειας·
 ε)
 προώθηση της περιφερειακής συνεργασίας στον τομέα της ενέργειας, καθώς και για την ένταξη σε


text:
περιφερειακές αγορές·
 στ)
 προώθηση κοινών κανονιστικών πλαισίων για τη διευκόλυνση του εμπορίου προϊόντων πετρελαίου, ηλεκτρικής ενέργειας και δυνητικά άλλων προϊόντων ενέργειας και διασφάλιση ίσων όρων ανταγωνισμού όσον αφορά την πυρηνική ασφάλεια, με στόχο την εξασφάλιση υψηλού επιπέδου προστασίας και ασφάλειας·
 ζ)
 τον τομέα της πυρηνικής ενέργειας για ειρηνική χρήση, λαμβανομένων υπόψη των ιδιαιτεροτήτων της Δημοκρατίας της Αρμενίας και με έμφαση ειδικότερα σε υψηλά επίπεδα πυρηνικής ασφάλειας, βάσει των προτύπων του Διεθνούς Οργανισμού Ατομικής Ενέργειας (ΔΟΑΕ) και των προτύπων και των πρακτικών της Ευρωπαϊκής Ένωσης που αναφέρονται κατωτέρω, καθώς και σε υψηλά επίπεδα πυρηνικής προστασίας, βάσει των διεθνών κατευθυντήριων γραμμών και πρακτικών. Η συνεργασία στον εν λόγω τομέα θα περιλαμβάνει:
 i)
 την ανταλλαγή τεχνολογιών, βέλτιστων πρακτικών και κατάρτισης στους τομείς της προστασίας, της ασφάλειας και της διαχείρισης αποβλήτων με σκοπό να εξασφαλιστεί η ασφαλής λειτουργία των πυρηνικών σταθμών ηλεκτροπαραγωγής·
 ii)
 τη διακοπή λειτουργίας και τον ασφαλή παροπλισμό του πυρηνικού σταθμού ηλεκτροπαραγωγής του Medzamor, καθώς και την έγκαιρη έγκριση χάρτη πορείας ή σχεδίου δράσης για τον σκοπό αυτό, λαμβανομένης υπόψη της ανάγκης για αντικατάσταση του πυρηνικού σταθμού με νέες υποδομές με στόχο την εξασφάλιση της ενεργειακής ασφάλειας της Δημοκρατίας της Αρμενίας και των συνθηκών για βιώσιμη ανάπτυξη.
 η)
 τιμολογιακές πολιτικές, διαμετακόμιση και μεταφορά, και ειδικότερα ένα γενικό σύστημα με βάση το κόστος για τη μεταφορά ενεργειακών πόρων, εφόσον απαιτείται, και περαιτέρω διευκρινίσεις όσον αφορά την πρόσβαση σε υδρογονάνθρακες, κατά περίπτωση·
 θ)
 την προώθηση κανονιστικών πτυχών που αντικατοπτρίζουν βασικές αρχές της ρύθμισης της αγοράς ενέργειας και την πρόσβαση χωρίς διακρίσεις σε δίκτυα και σε υποδομές ενέργειας, σε ανταγωνιστικές, διαφανείς και οικονομικά αποδοτικές τιμές, καθώς και κατάλληλη και ανεξάρτητη εποπτεία·
 ι)
 επιστημονική και τεχνολογική συνεργασία, συμπεριλαμβανομένης της ανταλλαγής πληροφοριών για την ανάπτυξη και τη βελτίωση τεχνολογιών στους τομείς της παραγωγής, μεταφοράς, εφοδιασμού και τελικής χρήσης ενέργειας, με ιδιαίτερη έμφαση στις ενεργειακά αποδοτικές και φιλικές προς το περιβάλλον τεχνολογίες.
 Αρθρο 43
 Προβλέπεται διεξαγωγή τακτικού διαλόγου για τα θέματα που καλύπτονται από το παρόν κεφάλαιο.
 Αρθρο 44
 Η Δημοκρατία της Αρμενίας προβαίνει σε προσέγγιση της νομοθεσίας της με τις πράξεις που αναφέρονται στο παράρτημα IΙ σύμφωνα με τις διατάξεις του εν λόγω παραρτήματος.
 ΚΕΦΑΛΑΙΟ 3
 Περιβάλλον
 Αρθρο 45
 Τα μέρη αναπτύσσουν και ενισχύουν τη συνεργασία τους σε περιβαλλοντικά θέματα, συμβάλλοντας με αυτόν τον τρόπο στην επίτευξη του μακροπρόθεσμου στόχου για βιώσιμη ανάπτυξη και οικολογικό προσανατολισμό της οικονομίας. Αναμένεται ότι η αυξημένη προστασία του περιβάλλοντος θα αποφέρει οφέλη στους πολίτες και στις επιχειρήσεις της Ευρωπαϊκής Ένωσης και της Δημοκρατίας της Αρμενίας, μεταξύ άλλων μέσω της βελτίωσης της δημόσιας υγείας, της διατήρησης των φυσικών πόρων, της αυξημένης οικονομικής και περιβαλλοντικής αποδοτικότητας, καθώς και μέσω της χρήσης σύγχρονων και καθαρότερων τεχνολογιών που συμβάλλουν σε πιο βιώσιμα μοντέλα παραγωγής. Η συνεργασία αναπτύσσεται λαμβανομένων υπόψη των συμφερόντων των μερών με βάση την ισότητα και το αμοιβαίο όφελος, ενώ λαμβάνονται επίσης υπόψη η υφιστάμενη αλληλεξάρτηση μεταξύ των μερών στον τομέα της προστασίας του περιβάλλοντος και οι πολυμερείς συμφωνίες στον τομέα αυτό.
 Αρθρο 46
 1. Η συνεργασία αποσκοπεί στη διατήρηση, προστασία, βελτίωση και αποκατάσταση της ποιότητας του περιβάλλοντος, στην προστασία της ανθρώπινης υγείας,

type: contracts

jurisdiction: EU


text:
στη βιώσιμη χρήση των φυσικών πόρων και στην προώθηση μέτρων σε διεθνές επίπεδο για την αντιμετώπιση περιφερειακών ή παγκόσμιων περιβαλλοντικών προβλημάτων, μεταξύ άλλων στους ακόλουθους τομείς:
 α)
 περιβαλλοντική διακυβέρνηση και οριζόντια θέματα, μεταξύ των οποίων περιλαμβάνονται ο στρατηγικός σχεδιασμός, η εκτίμηση περιβαλλοντικών επιπτώσεων και η στρατηγική περιβαλλοντική εκτίμηση, η εκπαίδευση και κατάρτιση, τα συστήματα παρακολούθησης και περιβαλλοντικών πληροφοριών, ο έλεγχος και η επιβολή, η περιβαλλοντική ευθύνη, η καταπολέμηση του περιβαλλοντικού εγκλήματος, η διασυνοριακή συνεργασία, η πρόσβαση του κοινού σε περιβαλλοντικές πληροφορίες, οι διαδικασίες λήψης αποφάσεων και οι αποτελεσματικές διαδικασίες διοικητικού και δικαστικού ελέγχου·
 β)
 ποιότητα του αέρα·
 γ)
 ποιότητα του νερού και διαχείριση πόρων, συμπεριλαμβανομένης της διαχείρισης κινδύνων πλημμύρας, της λειψυδρίας και της ξηρασίας·
 δ)
 διαχείριση των αποβλήτων·
 ε)
 προστασία της φύσης, συμπεριλαμβανομένης της δασοκομίας και της διατήρησης της βιολογικής ποικιλότητας·
 στ)
 βιομηχανική ρύπανση και βιομηχανικοί κίνδυνοι·
 ζ)
 διαχείριση χημικών προϊόντων.
 2. Η συνεργασία αποσκοπεί επίσης στην ενσωμάτωση των περιβαλλοντικών πτυχών και σε άλλους τομείς πολιτικής πέραν της πολιτικής για το περιβάλλον.
 Αρθρο 47
 Τα μέρη μεταξύ άλλων:
 α)
 ανταλλάσσουν πληροφορίες και εμπειρογνωσία·
 β)
 συνεργάζονται σε περιφερειακό και διεθνές επίπεδο, ιδίως σε σχέση με πολυμερείς περιβαλλοντικές συμφωνίες που έχουν επικυρωθεί από τα μέρη· και
 γ)
 συνεργάζονται στο πλαίσιο αρμόδιων οργανισμών, κατά περίπτωση.
 Αρθρο 48
 Η συνεργασία καλύπτει, μεταξύ άλλων, τους ακόλουθους στόχους:
 α)
 την ανάπτυξη γενικής εθνικής περιβαλλοντικής στρατηγικής για τη Δημοκρατία της Αρμενίας, η οποία καλύπτει:
 i)
 σχεδιαζόμενες θεσμικές μεταρρυθμίσεις (με χρονοδιαγράμματα) για την εξασφάλιση της εφαρμογής και της επιβολής της περιβαλλοντικής νομοθεσίας·
 ii)
 τον διαχωρισμό των αρμοδιοτήτων για τη διαχείριση του περιβάλλοντος σε εθνικό και περιφερειακό επίπεδο, καθώς και σε επίπεδο δήμων ή κοινοτήτων·
 iii)
 διαδικασίες για τη λήψη αποφάσεων και την εφαρμογή των αποφάσεων·
 iv)
 διαδικασίες για την προώθηση της ενσωμάτωσης των περιβαλλοντικών πτυχών σε άλλους τομείς πολιτικής·
 v)
 την προώθηση μέτρων πράσινης οικονομίας και οικολογικής καινοτομίας, τον προσδιορισμό των απαιτούμενων ανθρώπινων και χρηματοδοτικών πόρων και έναν μηχανισμό ελέγχου· και
 β)
 την ανάπτυξη ειδικών ανά τομέα στρατηγικών για τη Δημοκρατία της Αρμενίας (συμπεριλαμβανομένων σαφώς καθορισμένων χρονοδιαγραμμάτων και οροσήμων για την εφαρμογή, τις διοικητικές αρμοδιότητες, καθώς και τις στρατηγικές χρηματοδότησης των επενδύσεων σε υποδομές και τεχνολογία) στους ακόλουθους τομείς:
 i)
 ποιότητα του αέρα·
 ii)
 ποιότητα των υδάτων και τη διαχείριση πόρων·
 iii)
 διαχείριση των αποβλήτων·
 iv)
 βιοποικιλότητα, διατήρηση της φύσης και δασοκομία·
 v)
 βιομηχανική ρύπανση και βιομηχανικοί κίνδυνοι· και
 vi)
 χημικά προϊόντα.
 Αρθρο 49
 Προβλέπεται διεξαγωγή τακτικού διαλόγου για τα θέματα που καλύπτονται από το παρόν κεφάλαιο.
 Αρθρο 50
 Η Δημοκρατία της Αρμενίας προβαίνει σε προσέγγιση της νομοθεσίας της με τις πράξεις της Ευρωπαϊκής Ένωσης και τις διεθνείς πράξεις που αναφέρονται στο παράρτημα III σύμφωνα με τις διατάξεις του εν λόγω παραρτήματος.
 ΚΕΦΑΛΑΙΟ 4
 Δράση για το κλίμα
 Αρθρο 51
 Τα μέρη αναπτύσσουν και ενισχύουν τη συνεργασία τους για την καταπολέμηση της κλιματικής αλλαγής. Η συνεργασία αναπτύσσεται λαμβανομένων υπόψη των συμφερόντων των μερών με βάση την ισότητα και το αμοιβαίο όφελος, ενώ λαμβάνεται επίσης υπόψη η υφιστάμενη αλληλεξάρτηση μεταξύ διμερών και πολυμερών δεσμεύσεων στον τομέα αυτό.
 Αρθρο 52
 Η συνεργασία προωθεί μέτρα σε εσωτερικό, περιφερειακό και διεθνές επίπεδο,


text:
μεταξύ άλλων όσον αφορά:
 α)
 τον μετριασμό της κλιματικής αλλαγής·
 β)
 την προσαρμογή στην κλιματική αλλαγή·
 γ)
 μηχανισμούς εντός και εκτός της αγοράς για την αντιμετώπιση της κλιματικής αλλαγής·
 δ)
 την έρευνα, ανάπτυξη, επίδειξη, εγκατάσταση, μεταφορά και διάδοση νέων, καινοτόμων, ασφαλών και βιώσιμων τεχνολογιών χαμηλών εκπομπών διοξειδίου του άνθρακα και προσαρμογής·
 ε)
 την ενσωμάτωση κλιματικών ζητημάτων σε γενικές και ειδικές ανά τομέα πολιτικές· και
 στ)
 την ευαισθητοποίηση, εκπαίδευση και κατάρτιση.
 Αρθρο 53
 1. Τα μέρη μεταξύ άλλων:
 α)
 ανταλλάσσουν πληροφορίες και εμπειρογνωσία·
 β)
 εφαρμόζουν κοινές ερευνητικές δραστηριότητες και ανταλλάσσουν πληροφορίες σχετικά με καθαρότερες και περιβαλλοντικά ορθές τεχνολογίες·
 γ)
 υλοποιούν κοινές δραστηριότητες σε περιφερειακό και διεθνές επίπεδο, μεταξύ άλλων σε σχέση με πολυμερείς περιβαλλοντικές συμφωνίες που έχουν επικυρωθεί από τα μέρη, όπως η σύμβαση πλαίσιο των Ηνωμένων Εθνών του 1992 για την κλιματική αλλαγή (UNFCCC) και η συμφωνία του Παρισιού του 2015, καθώς και κοινές δραστηριότητες στο πλαίσιο αρμόδιων οργανισμών, κατά περίπτωση.
 2. Τα μέρη δίνουν ιδιαίτερη προσοχή σε διασυνοριακά θέματα και στην περιφερειακή συνεργασία.
 Αρθρο 54
 Η συνεργασία καλύπτει, μεταξύ άλλων, τους ακόλουθους στόχους:
 α)
 λήψη μέτρων για την εφαρμογή της συμφωνίας του Παρισιού σύμφωνα με τις αρχές που διατυπώνονται στην παρούσα συμφωνία·
 β)
 λήψη μέτρων για την ενίσχυση της ικανότητας ανάληψης αποτελεσματικής δράσης για το κλίμα·
 γ)
 ανάπτυξη συνολικής στρατηγικής για το κλίμα και σχεδίου δράσης για τον μακροπρόθεσμο μετριασμό της κλιματικής αλλαγής και την προσαρμογή σε αυτή·
 δ)
 εκπόνηση εκτιμήσεων των τρωτών σημείων και της προσαρμογής·
 ε)
 εκπόνηση αναπτυξιακού σχεδίου χαμηλών εκπομπών διοξειδίου του άνθρακα·
 στ)
 ανάπτυξη και εφαρμογή μακροπρόθεσμων μέτρων για τον μετριασμό της κλιματικής αλλαγής μέσω της αντιμετώπισης των εκπομπών αερίων του θερμοκηπίου·
 ζ)
 λήψη μέτρων προετοιμασίας για την εμπορία εκπομπών διοξειδίου του άνθρακα·
 η)
 λήψη μέτρων για την προώθηση της μεταφοράς τεχνολογίας·
 θ)
 λήψη μέτρων για την ενσωμάτωση κλιματικών ζητημάτων σε ειδικές ανά τομέα πολιτικές· και
 ι)
 λήψη μέτρων που αφορούν ουσίες που καταστρέφουν τη στιβάδα του όζοντος και φθοριούχα αέρια.
 Αρθρο 55
 Προβλέπεται διεξαγωγή τακτικού διαλόγου για τα θέματα που καλύπτονται από το παρόν κεφάλαιο.
 Αρθρο 56
 Η Δημοκρατία της Αρμενίας προβαίνει σε προσέγγιση της νομοθεσίας της με τις πράξεις της Ευρωπαϊκής Ένωσης και τις διεθνείς πράξεις που αναφέρονται στο παράρτημα IV σύμφωνα με τις διατάξεις του εν λόγω παραρτήματος.
 ΚΕΦΑΛΑΙΟ 5
 Πολιτική στον τομέα της βιομηχανία και των επιχειρήσεων
 Αρθρο 57
 Τα μέρη αναπτύσσουν και ενισχύουν τη συνεργασία τους όσον αφορά την πολιτική στον τομέα της βιομηχανίας και των επιχειρήσεων, βελτιώνοντας με τον τρόπο αυτό το επιχειρηματικό περιβάλλον για όλους τους οικονομικούς φορείς, αλλά με ιδιαίτερη έμφαση στις μικρομεσαίες επιχειρήσεις (ΜΜΕ). Η ενισχυμένη συνεργασία θα πρέπει να βελτιώσει το διοικητικό και κανονιστικό πλαίσιο τόσο για τις επιχειρήσεις της Ευρωπαϊκής Ένωσης όσο και για τις επιχειρήσεις της Δημοκρατίας της Αρμενίας που ασκούν δραστηριότητες στην Ευρωπαϊκή Ένωση και στη Δημοκρατία της Αρμενίας, και θα πρέπει να στηρίζεται στις πολιτικές της Ευρωπαϊκής Ένωσης για τις ΜΜΕ και τη βιομηχανία, λαμβανομένων υπόψη των διεθνώς αναγνωρισμένων αρχών και πρακτικών στον τομέα αυτό.
 Αρθρο 58
 Τα μέρη συνεργάζονται με σκοπό:
 α)
 την εφαρμογή στρατηγικών για την ανάπτυξη των ΜΜΕ,


text:
βάσει των αρχών της πρωτοβουλίας «Small Business Act» για την Ευρώπη, και την παρακολούθηση της διαδικασίας εφαρμογής μέσω τακτικής υποβολής εκθέσεων και διαλόγου. Η εν λόγω συνεργασία θα δίνει επίσης έμφαση στις πολύ μικρές και στις βιοτεχνικές επιχειρήσεις, οι οποίες είναι εξαιρετικά σημαντικές για τις οικονομίες τόσο της Ευρωπαϊκής Ένωσης όσο και της Δημοκρατίας της Αρμενίας·
 β)
 τη δημιουργία καλύτερων συνθηκών πλαισίου, μέσω της ανταλλαγής πληροφοριών και ορθών πρακτικών, συμβάλλοντας με τον τρόπο αυτό στη βελτίωση της ανταγωνιστικότητας. Η συνεργασία αυτή θα περιλαμβάνει τη διαχείριση διαρθρωτικών αλλαγών (αναδιάρθρωση), καθώς και περιβαλλοντικά και ενεργειακά θέματα, όπως η ενεργειακή απόδοση και η καθαρότερη παραγωγή·
 γ)
 την απλούστευση και τον εξορθολογισμό των κανονισμών και της κανονιστικής πρακτικής, με ιδιαίτερη έμφαση στην ανταλλαγή ορθών πρακτικών όσον αφορά τις κανονιστικές τεχνικές, συμπεριλαμβανομένων των αρχών της Ευρωπαϊκής Ένωσης·
 δ)
 την ενθάρρυνση της ανάπτυξης πολιτικής για την καινοτομία, μέσω της ανταλλαγής πληροφοριών και ορθών πρακτικών σχετικά με την εμπορική αξιοποίηση προϊόντων έρευνας και ανάπτυξης (συμπεριλαμβανομένων μέσων στήριξης για νεοφυείς επιχειρήσεις στον τομέα της τεχνολογίας), την ανάπτυξη συνεργατικών σχηματισμών και την πρόσβαση σε χρηματοδότηση·
 ε)
 την ενθάρρυνση περισσότερων επαφών μεταξύ επιχειρήσεων της Ευρωπαϊκής Ένωσης και επιχειρήσεων της Δημοκρατίας της Αρμενίας, καθώς και μεταξύ των επιχειρήσεων αυτών και των αρχών της Ευρωπαϊκής Ένωσης και της Δημοκρατίας της Αρμενίας·
 στ)
 τη στήριξη της καθιέρωσης δραστηριοτήτων για την προώθηση των εξαγωγών στη Δημοκρατία της Αρμενίας·
 ζ)
 την προώθηση ενός περιβάλλοντος πιο φιλικού προς τις επιχειρήσεις, με σκοπό την ενίσχυση του δυναμικού ανάπτυξης και των επενδυτικών ευκαιριών· και
 η)
 τη διευκόλυνση του εκσυγχρονισμού και της αναδιάρθρωσης της βιομηχανίας στην Ευρωπαϊκή Ένωση και στη Δημοκρατία της Αρμενίας σε ορισμένους τομείς.
 Αρθρο 59
 Προβλέπεται διεξαγωγή τακτικού διαλόγου για τα θέματα που καλύπτονται από το παρόν κεφάλαιο. Στον εν λόγω διάλογο θα συμμετέχουν επίσης εκπρόσωποι των επιχειρήσεων της Ευρωπαϊκής Ένωσης και της Δημοκρατίας της Αρμενίας.
 ΚΕΦΑΛΑΙΟ 6
 Εταιρικό δίκαιο, λογιστική και λογιστικός έλεγχος, και εταιρική διακυβέρνηση
 Αρθρο 60
 1. Τα μέρη αναγνωρίζουν τη σημασία της εφαρμογής μιας αποτελεσματικής δέσμης κανόνων και πρακτικών στους τομείς του εταιρικού δικαίου και της εταιρικής διακυβέρνησης, καθώς και της λογιστικής και του λογιστικού ελέγχου, σε μια λειτουργική οικονομία της αγοράς με προβλέψιμο και διαφανές επιχειρηματικό περιβάλλον, και υπογραμμίζουν τη σημασία της προώθησης της κανονιστικής σύγκλισης στους εν λόγω τομείς.
 2. Τα μέρη συνεργάζονται όσον αφορά τα ακόλουθα:
 α)
 την ανταλλαγή βέλτιστων πρακτικών για τη διασφάλιση της διαθεσιμότητας πληροφοριών και της πρόσβασης σε πληροφορίες όσον αφορά την οργάνωση και την εκπροσώπηση καταχωρισμένων εταιρειών με διαφανή και εύκολα προσβάσιμο τρόπο·
 β)
 την περαιτέρω ανάπτυξη της πολιτικής εταιρικής διακυβέρνησης σύμφωνα με διεθνή πρότυπα, και ιδίως τα πρότυπα του ΟΟΣΑ·
 γ)
 την εφαρμογή και συνεπή χρήση των Διεθνών Προτύπων Χρηματοοικονομικής Αναφοράς (ΔΠΧΑ) για τους ενοποιημένους λογαριασμούς των εισηγμένων εταιρειών·
 δ)
 τη ρύθμιση και την εποπτεία των επαγγελμάτων του κλάδου της λογιστικής και του λογιστικού ελέγχου·
 ε)
 τα διεθνή ελεγκτικά πρότυπα και τον κώδικα δεοντολογίας της Διεθνούς Ομοσπονδίας Λογιστών (IFAC), με σκοπό τη βελτίωση του επαγγελματικού επιπέδου των ελεγκτών μέσω της τήρησης των προτύπων και των δεοντολογικών κανόνων από επαγγελματικές οργανώσεις, ελεγκτικούς οργανισμούς και ελεγκτές.


text:
ΚΕΦΑΛΑΙΟ 7
 Συνεργασία στους τομείς των τραπεζικώνν, των ασφαλιστικών και άλλων χρηματοπιστωτικών υπηρεσιών
 Αρθρο 61
 Τα μέρη συμφωνούν ως προς τη σημασία της αποτελεσματικής νομοθεσίας και των αποτελεσματικών πρακτικών, καθώς και για την ανάπτυξη συνεργασίας στον τομέα των χρηματοπιστωτικών υπηρεσιών με τους ακόλουθους στόχους:
 α)
 βελτίωση του κανονιστικού πλαισίου για τις χρηματοπιστωτικές υπηρεσίες·
 β)
 διασφάλιση αποτελεσματικής και επαρκούς προστασίας των επενδυτών και των καταναλωτών χρηματοπιστωτικών υπηρεσιών·
 γ)
 συμβολή στη σταθερότητα και την ακεραιότητα του παγκόσμιου χρηματοπιστωτικού συστήματος·
 δ)
 προώθηση της συνεργασίας μεταξύ των διαφόρων παραγόντων του χρηματοπιστωτικού συστήματος, περιλαμβανομένων των ρυθμιστικών και εποπτικών αρχών·
 ε)
 προώθηση ανεξάρτητης και αποτελεσματικής εποπτείας.
 ΚΕΦΑΛΑΙΟ 8
 Συνεργασία στον τομέα της κοινωνίας της πληροφορίας
 Αρθρο 62
 Τα μέρη προωθούν τη συνεργασία για την ανάπτυξη της κοινωνίας της πληροφορίας προς όφελος των πολιτών και των επιχειρήσεων μέσω της ευρείας διαθεσιμότητας τεχνολογιών των πληροφοριών και των επικοινωνιών (ΤΠΕ) και μέσω της καλύτερης ποιότητας των υπηρεσιών σε προσιτές τιμές. Η εν λόγω συνεργασία θα πρέπει να στοχεύει στη διευκόλυνση της πρόσβασης στις αγορές ηλεκτρονικών επικοινωνιών και να ενθαρρύνει τον ανταγωνισμό και τις επενδύσεις στον τομέα αυτό.
 Αρθρο 63
 Η συνεργασία καλύπτει, μεταξύ άλλων, τα ακόλουθα αντικείμενα:
 α)
 την ανταλλαγή πληροφοριών και βέλτιστων πρακτικών σχετικά με την εφαρμογή εθνικών στρατηγικών για την κοινωνία της πληροφορίας, συμπεριλαμβανομένων, μεταξύ άλλων, πρωτοβουλιών που στοχεύουν στην προώθηση της ευρυζωνικής πρόσβασης, στη βελτίωση της ασφάλειας των δικτύων και στην ανάπτυξη δημόσιων επιγραμμικών υπηρεσιών·
 β)
 την ανταλλαγή πληροφοριών, βέλτιστων πρακτικών και πείρας για την προώθηση της ανάπτυξης ενός ολοκληρωμένου κανονιστικού πλαισίου για τις ηλεκτρονικές επικοινωνίες, και ειδικότερα για την ενίσχυση της διοικητικής ικανότητας της εθνικής ανεξάρτητης ρυθμιστικής αρχής, την ενθάρρυνση της καλύτερης χρήσης των πόρων του ραδιοφάσματος και την προώθηση της διαλειτουργικότητας των δικτύων στη Δημοκρατία της Αρμενίας και μεταξύ των δικτύων της Δημοκρατίας της Αρμενίας και της Ευρωπαϊκής Ένωσης.
 Αρθρο 64
 Τα μέρη προωθούν τη συνεργασία μεταξύ των ρυθμιστικών αρχών της Ευρωπαϊκής Ένωσης και της εθνικής ρυθμιστικής αρχής της Δημοκρατίας της Αρμενίας στον τομέα των ηλεκτρονικών επικοινωνιών.
 Αρθρο 65
 Η Δημοκρατία της Αρμενίας προβαίνει σε προσέγγιση της νομοθεσίας της με τις πράξεις της Ευρωπαϊκής Ένωσης και τις διεθνείς πράξεις που αναφέρονται στο παράρτημα V σύμφωνα με τις διατάξεις του εν λόγω παραρτήματος.
 ΚΕΦΑΛΑΙΟ 9
 Τουρισμός
 Αρθρο 66
 Τα μέρη συνεργάζονται στον τομέα του τουρισμού με στόχο την ενίσχυση της ανάπτυξης ανταγωνιστικής και βιώσιμης τουριστικής βιομηχανίας ως παράγοντα που συντελεί στην οικονομική ανάπτυξη, τη χειραφέτηση, τη δημιουργία θέσεων εργασίας και την προσέλκυση συναλλάγματος.
 Αρθρο 67
 Η συνεργασία σε διμερές, περιφερειακό και ευρωπαϊκό επίπεδο στηρίζεται στις ακόλουθες αρχές:
 α)
 στον σεβασμό της ακεραιότητας και των συμφερόντων των τοπικών κοινοτήτων, ιδίως στις αγροτικές περιοχές·
 β)
 στη σημασία της πολιτιστικής κληρονομιάς· και
 γ)
 στη θετική αλληλεπίδραση μεταξύ του τουρισμού και της προστασίας του περιβάλλοντος.
 Αρθρο 68
 Η συνεργασία επικεντρώνεται στα ακόλουθα θέματα:
 α)
 ανταλλαγή πληροφοριών, βέλτιστων πρακτικών, πείρας και τεχνογνωσίας, μεταξύ άλλων όσον αφορά καινοτόμες τεχνολογίες·
 β)
 δημιουργία στρατηγικής εταιρικής σχέσης μεταξύ φορέων του δημόσιου και του ιδιωτικού τομέα και τοπικών κοινοτήτων, με σκοπό τη διασφάλιση της βιώσιμης ανάπτυξης του τουρισμού·
 γ)
 προώθηση και ανάπτυξη τουριστικών προϊόντων και


text:
αγορών, υποδομών, ανθρώπινων πόρων και θεσμικών δομών, εντοπισμός και εξάλειψη των εμποδίων στις ταξιδιωτικές υπηρεσίες·
 δ)
 ανάπτυξη και εφαρμογή αποτελεσματικών πολιτικών και στρατηγικών, περιλαμβανομένων κατάλληλων νομικών, διοικητικών και χρηματοπιστωτικών πτυχών·
 ε)
 κατάρτιση και ανάπτυξη ικανοτήτων στον τομέα του τουρισμού με στόχο τη βελτίωση των προτύπων παροχής υπηρεσιών· και
 στ)
 ανάπτυξη και προώθηση του τουρισμού σε επίπεδο τοπικών κοινοτήτων.
 Αρθρο 69
 Προβλέπεται διεξαγωγή τακτικού διαλόγου για τα θέματα που καλύπτονται από το παρόν κεφάλαιο.
 ΚΕΦΑΛΑΙΟ 10
 Γεωργία και αγροτική ανάπτυξη
 Αρθρο 70
 Τα μέρη συνεργάζονται για την προώθηση της γεωργικής και αγροτικής ανάπτυξης, ιδίως μέσω της σταδιακής σύγκλισης των πολιτικών και της νομοθεσίας.
 Αρθρο 71
 Η συνεργασία των μερών στον τομέα της γεωργίας και της αγροτικής ανάπτυξης καλύπτει, μεταξύ άλλων, τους ακόλουθους στόχους:
 α)
 διευκόλυνση της αμοιβαίας κατανόησης των γεωργικών πολιτικών και των πολιτικών αγροτικής ανάπτυξης·
 β)
 ενίσχυση των διοικητικών ικανοτήτων σε κεντρικό και τοπικό επίπεδο για τον σχεδιασμό, την αξιολόγηση και την εφαρμογή πολιτικών σύμφωνα με τη νομοθεσία της Ευρωπαϊκής Ένωσης και τις βέλτιστες πρακτικές·
 γ)
 προώθηση του εκσυγχρονισμού και της βιωσιμότητας της γεωργικής παραγωγής·
 δ)
 ανταλλαγή γνώσεων και βέλτιστων πρακτικών όσον αφορά πολιτικές αγροτικής ανάπτυξης για την προώθηση της οικονομικής ευημερίας των αγροτικών κοινοτήτων·
 ε)
 βελτίωση της ανταγωνιστικότητας του γεωργικού τομέα και της αποτελεσματικότητας και της διαφάνειας των αγορών·
 στ)
 προώθηση πολιτικών ποιότητας και σχετικών μηχανισμών ελέγχου, ειδικότερα όσον αφορά τις γεωγραφικές ενδείξεις και τη βιολογική γεωργία·
 ζ)
 διάδοση γνώσεων και προώθηση υπηρεσιών γεωργικών εφαρμογών για παραγωγούς γεωργικών προϊόντων· και
 η)
 ενίσχυση της εναρμόνισης ζητημάτων που εξετάζονται στο πλαίσιο διεθνών οργανισμών στους οποίους αμφότερα τα μέρη είναι μέλη.
 ΚΕΦΑΛΑΙΟ 11
 Αλιεία και θαλάσσια διακυβέρνηση
 Αρθρο 72
 Τα μέρη συνεργάζονται σε θέματα αμοιβαίου ενδιαφέροντος που αφορούν την αλιεία και τη θαλάσσια διακυβέρνηση, αναπτύσσοντας με αυτόν τον τρόπο στενότερη διμερή, πολυμερή και διεθνή συνεργασία στον τομέα της αλιείας.
 Αρθρο 73
 Τα μέρη αναλαμβάνουν κοινές δράσεις, ανταλλάσσουν πληροφορίες και παρέχουν αμοιβαία συνδρομή με σκοπό να προωθήσουν:
 α)
 την υπεύθυνη αλιεία και τη διαχείριση της αλιείας σύμφωνα τις αρχές της βιώσιμης ανάπτυξης, ώστε τα ιχθυαποθέματα και το οικοσύστημα να διατηρούνται σε υγιή κατάσταση· και
 β)
 τη συνεργασία μέσω αρμόδιων πολυμερών και διεθνών οργανισμών υπεύθυνων για τη διαχείριση και τη διατήρηση έμβιων υδρόβιων πόρων, ιδίως ενισχύοντας κατάλληλα διεθνή μέσα παρακολούθησης και επιβολής της νομοθεσίας.
 Αρθρο 74
 Τα μέρη στηρίζουν πρωτοβουλίες, όπως την αμοιβαία ανταλλαγή πείρας και την παροχή στήριξης, προκειμένου να εξασφαλίσουν την εφαρμογή βιώσιμης αλιευτικής πολιτικής, η οποία καλύπτει:
 α)
 τη διαχείριση των πόρων της αλιείας και της υδατοκαλλιέργειας·
 β)
 την επιθεώρηση και τον έλεγχο των αλιευτικών δραστηριοτήτων·
 γ)
 τη συλλογή δεδομένων για τα αλιεύματα, τις εκφορτώσεις, καθώς και βιολογικών και οικονομικών δεδομένων·
 δ)
 τη βελτίωση της αποτελεσματικότητας των αγορών, ειδικότερα με την προώθηση των οργανώσεων παραγωγών και την ενημέρωση των καταναλωτών, και μέσω των προτύπων εμπορίας και της ιχνηλασιμότητας·
 ε)
 τη βιώσιμη ανάπτυξη περιοχών που βρέχονται από λίμνη ή περιλαμβάνουν τεχνητές λίμνες ή εκβολές ποταμού και στις οποίες ουσιαστικό ποσοστό του πληθυσμού απασχολείται στον τομέα της αλιείας· και
 στ)
 την ανταλλαγή πείρας σε θεσμικό επίπεδο σχετικά με τη νομοθεσία για τη βιώσιμη


text:
υδατοκαλλιέργεια και την πρακτική εφαρμογή της σε φυσικές λεκάνες και τεχνητές λίμνες.
 Αρθρο 75
 Λαμβάνοντας υπόψη τη συνεργασία τους στους τομείς της αλιείας, των μεταφορών, του περιβάλλοντος και άλλων πολιτικών που συνδέονται με τη θάλασσα, τα μέρη επίσης συνεργάζονται και παρέχουν αμοιβαία στήριξη, όποτε κρίνεται σκόπιμο, σε ζητήματα σχετικά με τη θάλασσα, ιδίως στηρίζοντας ενεργά μια ολοκληρωμένη προσέγγιση των θαλάσσιων υποθέσεων και της χρηστής διακυβέρνησης σε σχετικά περιφερειακά και διεθνή φόρουμ.
 ΚΕΦΑΛΑΙΟ 12
 Εξορυκτική βιομηχανία
 Αρθρο 76
 Τα μέρη αναπτύσσουν και ενισχύουν τη συνεργασία τους στους τομείς της εξορυκτικής βιομηχανίας και της παραγωγής πρώτων υλών, με στόχο την προώθηση της αμοιβαίας κατανόησης, τη βελτίωση του επιχειρηματικού περιβάλλοντος, την ανταλλαγή πληροφοριών και τη συνεργασία σε θέματα εκτός της ενέργειας που αφορούν ειδικότερα με την εξόρυξη μεταλλευμάτων και βιομηχανικών ορυκτών.
 Αρθρο 77
 Τα μέρη συνεργάζονται με σκοπό:
 α)
 την ανταλλαγή πληροφοριών σχετικά με τις εξελίξεις στους τομείς της εξορυκτικής βιομηχανίας και των πρώτων υλών·
 β)
 την ανταλλαγή πληροφοριών για θέματα που σχετίζονται με το εμπόριο πρώτων υλών, με στόχο την προώθηση των διμερών ανταλλαγών·
 γ)
 την ανταλλαγή πληροφοριών και βέλτιστων πρακτικών σχετικά με τη βιώσιμη ανάπτυξη των εξορυκτικών κλάδων· και
 δ)
 την ανταλλαγή πληροφοριών και βέλτιστων πρακτικών σχετικά με την κατάρτιση, τις δεξιότητες και την ασφάλεια στους εξορυκτικούς κλάδους.
 ΚΕΦΑΛΑΙΟ 13
 Συνεργασία στον τομέα της έρευνας, της τεχνολογικής ανάπτυξης και της καινοτομίας
 Αρθρο 78
 Τα μέρη προωθούν τη συνεργασία τους σε όλους τους τομείς της επιστημονικής έρευνας για μη στρατιωτικούς σκοπούς και της τεχνολογικής ανάπτυξης και καινοτομίας, με βάση το αμοιβαίο όφελος και υπό την προϋπόθεση της κατάλληλης και αποτελεσματικής προστασίας των δικαιωμάτων διανοητικής ιδιοκτησίας.
 Αρθρο 79
 Η συνεργασία που αναφέρεται στο άρθρο 78 καλύπτει:
 α)
 τη διεξαγωγή διαλόγου σε θέματα πολιτικής και την ανταλλαγή επιστημονικών και τεχνολογικών πληροφοριών·
 β)
 τη διευκόλυνση της κατάλληλης πρόσβασης στα αντίστοιχα προγράμματα εκάστου μέρους·
 γ)
 πρωτοβουλίες για την αύξηση της ικανότητας έρευνας και της συμμετοχής ερευνητικών φορέων της Δημοκρατίας της Αρμενίας στο πρόγραμμα-πλαίσιο της Ευρωπαϊκής Ένωσης για την έρευνα·
 δ)
 την προώθηση κοινών έργων έρευνας σε όλους τους τομείς έρευνας και καινοτομίας·
 ε)
 δραστηριότητες κατάρτισης και προγράμματα κινητικότητας για επιστήμονες, ερευνητές και άλλο ερευνητικό προσωπικό που συμμετέχει σε δραστηριότητες έρευνας και καινοτομίας αμφοτέρων των μερών·
 στ)
 τη διευκόλυνση, στο πλαίσιο της ισχύουσας νομοθεσίας, της ελεύθερης κυκλοφορίας των ερευνητών που συμμετέχουν στις δραστηριότητες που καλύπτει η παρούσα συμφωνία και της διασυνοριακής κυκλοφορίας των αγαθών που προορίζονται για χρήση σε τέτοιου είδους δραστηριότητες· και
 ζ)
 άλλες μορφές συνεργασίας στον τομέα της έρευνας και καινοτομίας βάσει αμοιβαίας συμφωνίας.
 Αρθρο 80
 Κατά τη διεξαγωγή τέτοιου είδους δραστηριοτήτων συνεργασίας, θα πρέπει να αναζητηθούν συνέργειες με δραστηριότητες που χρηματοδοτούνται από το Διεθνές Κέντρο Επιστήμης και Τεχνολογίας (ISTC) και άλλες δραστηριότητες που διεξάγονται στο πλαίσιο της χρηματοδοτικής συνεργασίας μεταξύ της Ευρωπαϊκής Ένωσης και της Δημοκρατίας της Αρμενίας όπως ορίζεται στον τίτλο VII κεφάλαιο 1.
 ΚΕΦΑΛΑΙΟ 14
 Προστασία των καταναλωτών
 Αρθρο 81
 Τα μέρη συνεργάζονται για τη διασφάλιση υψηλού επιπέδου προστασίας των καταναλωτών και για την επίτευξη συμβατότητας μεταξύ των οικείων συστημάτων τους για την προστασία των καταναλωτών.
 Αρθρο 82
 Για τους σκοπούς του


text:
παρόντος κεφαλαίου, η συνεργασία μπορεί να περιλαμβάνει:
 α)
 την επιδίωξη της προσέγγισης της νομοθεσίας της Δημοκρατίας της Αρμενίας για τους καταναλωτές με την αντίστοιχη νομοθεσία της Ευρωπαϊκής Ένωσης, αποφεύγοντας παράλληλα τους φραγμούς στο εμπόριο·
 β)
 την προώθηση της ανταλλαγής πληροφοριών σχετικά με τα συστήματα προστασίας των καταναλωτών, συμπεριλαμβανομένης της νομοθεσίας για τους καταναλωτές και της επιβολής της, της ασφάλειας των καταναλωτικών προϊόντων, των συστημάτων ανταλλαγής πληροφοριών, της εκπαίδευσης και της ενίσχυσης της θέσης των καταναλωτών, καθώς και της έννομης προστασίας των καταναλωτών·
 γ)
 δραστηριότητες κατάρτισης για διοικητικούς υπαλλήλους και άλλους εκπροσώπους των συμφερόντων των καταναλωτών· και
 δ)
 ενθάρρυνση της ανάπτυξης ανεξάρτητων ενώσεων καταναλωτών καθώς και επαφών μεταξύ εκπροσώπων των καταναλωτών·
 Αρθρο 83
 Η Δημοκρατία της Αρμενίας προβαίνει σε προσέγγιση της νομοθεσίας της με τις πράξεις της Ευρωπαϊκής Ένωσης και τις διεθνείς πράξεις που αναφέρονται στο παράρτημα VI σύμφωνα με τις διατάξεις του εν λόγω παραρτήματος.
 ΚΕΦΑΛΑΙΟ 15
 Απασχόληση, κοινωνική πολιτική και ισότητα ευκαιριών
 Αρθρο 84
 Τα μέρη ενισχύουν τον διάλογο και τη συνεργασία τους προκειμένου να προωθήσουν την ατζέντα της αξιοπρεπούς εργασίας της Διεθνούς Οργάνωσης Εργασίας (ΔΟΕ), την πολιτική απασχόλησης, την υγεία και την ασφάλεια στην εργασία, τον κοινωνικό διάλογο, την κοινωνική προστασία, την κοινωνική ένταξη, την ισότητα των φύλων και την καταπολέμηση των διακρίσεων, συμβάλλοντας με τον τρόπο αυτό στην προώθηση της ποσοτικής και ποιοτικής βελτίωσης της απασχόλησης, στη μείωση της φτώχειας, στην ενισχυμένη κοινωνική συνοχή, στη βιώσιμη ανάπτυξη και στη βελτίωση της ποιότητας ζωής.
 Αρθρο 85
 Η συνεργασία, με βάση την ανταλλαγή πληροφοριών και βέλτιστων πρακτικών, μπορεί να καλύπτει επιλεγμένο αριθμό ζητημάτων που εντοπίζονται στους ακόλουθους τομείς:
 α)
 μείωση της φτώχειας και ενίσχυση της κοινωνικής συνοχής·
 β)
 πολιτική για την απασχόληση, με στόχο την ποσοτική και ποιοτική βελτίωση της απασχόλησης με αξιοπρεπείς συνθήκες εργασίας, μεταξύ άλλων με στόχο τη μείωση της άτυπης οικονομίας και της άτυπης απασχόλησης·
 γ)
 προώθηση ενεργητικών μέτρων για την αγορά εργασίας και αποτελεσματικών υπηρεσιών απασχόλησης για τον εκσυγχρονισμό των αγορών εργασίας και την προσαρμογή στις ανάγκες των αγορών εργασίας·
 δ)
 προώθηση αγορών εργασίας χωρίς αποκλεισμούς και συστημάτων κοινωνικής προστασίας που προάγουν την ενσωμάτωση μειονεκτούντων ατόμων, συμπεριλαμβανομένων των ατόμων με αναπηρία και των ατόμων από μειονοτικές ομάδες·
 ε)
 ίσες ευκαιρίες και καταπολέμηση των διακρίσεων, με στόχο την ενίσχυση της ισότητας των φύλων και τη διασφάλιση ίσων ευκαιριών μεταξύ γυναικών και ανδρών, καθώς και την καταπολέμηση των διακρίσεων λόγω φύλου, φυλετικής ή εθνοτικής καταγωγής, θρησκείας ή πεποιθήσεων, αναπηρίας, ηλικίας ή σεξουαλικού προσανατολισμού·
 στ)
 κοινωνική πολιτική, με στόχο την ενίσχυση του επιπέδου κοινωνικής προστασίας και τον εκσυγχρονισμό των συστημάτων κοινωνικής προστασίας από πλευράς ποιότητας, προσβασιμότητας και οικονομικής βιωσιμότητας·
 ζ)
 ενίσχυση της συμμετοχής των κοινωνικών εταίρων και προώθηση του κοινωνικού διαλόγου, μεταξύ άλλων μέσω της ενίσχυσης της ικανότητας όλων των ενδιαφερόμενων μερών·
 η)
 προώθηση της υγείας και της ασφάλειας στην εργασία· και
 θ)
 προώθηση της εταιρικής κοινωνικής ευθύνης.
 Αρθρο 86
 Τα μέρη ενθαρρύνουν τη συμμετοχή όλων των ενδιαφερόμενων μερών, συμπεριλαμβανομένων των οργανώσεων της κοινωνίας των πολιτών και ιδίως των κοινωνικών εταίρων, στην ανάπτυξη πολιτικής και στις μεταρρυθμίσεις της Δημοκρατίας της Αρμενίας, καθώς και στη συνεργασία μεταξύ των μερών


text:
δυνάμει της παρούσας συμφωνίας.
 Αρθρο 87
 Τα μέρη επιδιώκουν την ενίσχυση της συνεργασίας τους σε θέματα απασχόλησης και κοινωνικής πολιτικής σε όλα τα σχετικά περιφερειακά, πολυμερή και διεθνή φόρουμ και οργανισμούς.
 Αρθρο 88
 Τα μέρη προωθούν την εταιρική κοινωνική ευθύνη και τη λογοδοσία και ενθαρρύνουν τις υπεύθυνες επιχειρηματικές πρακτικές, όπως εκείνες που προωθούνται από τις κατευθυντήριες γραμμές του ΟΟΣΑ για τις πολυεθνικές επιχειρήσεις, το Οικουμενικό Σύμφωνο των Ηνωμένων Εθνών, την τριμερή δήλωση αρχών της ΔΟΕ για τις πολυεθνικές επιχειρήσεις και την κοινωνική πολιτική, και το ISO 26000.
 Αρθρο 89
 Προβλέπεται διεξαγωγή τακτικού διαλόγου για τα θέματα που καλύπτονται από το παρόν κεφάλαιο.
 Αρθρο 90
 Η Δημοκρατία της Αρμενίας προβαίνει σε προσέγγιση της νομοθεσίας της με τις πράξεις της Ευρωπαϊκής Ένωσης και τις διεθνείς πράξεις που αναφέρονται στο παράρτημα VII σύμφωνα με τις διατάξεις του εν λόγω παραρτήματος.
 ΚΕΦΑΛΑΙΟ 16
 Συνεργασία στον τομέα της υγείας
 Αρθρο 91
 Τα μέρη αναπτύσσουν τη συνεργασία τους στον τομέα της δημόσιας υγείας, με στόχο τη βελτίωση του επιπέδου της, σύμφωνα με κοινές αξίες και αρχές για την υγεία, και ως προϋπόθεση για βιώσιμη ανάπτυξη και οικονομική μεγέθυνση.
 Αρθρο 92
 Η συνεργασία περιλαμβάνει την πρόληψη και τον έλεγχο μεταδοτικών και μη μεταδοτικών ασθενειών, μεταξύ άλλων μέσω της ανταλλαγής πληροφοριών σχετικά με την υγεία, την προώθηση μιας προσέγγισης συνεκτίμησης της υγείας σε όλες τις πολιτικές, τη συνεργασία με διεθνείς οργανισμούς, ιδίως με τον Παγκόσμιο Οργανισμό Υγείας, καθώς και την προώθηση της εφαρμογής διεθνών συμφωνιών στον τομέα της υγείας, όπως η σύμβαση-πλαίσιο του Παγκόσμιου Οργανισμού Υγείας του 2003 για τον έλεγχο του καπνού και ο Διεθνής Υγειονομικός Κανονισμός.
 ΚΕΦΑΛΑΙΟ 17
 Εκπαίδευση, κατάρτιση και νεολαία
 Αρθρο 93
 Τα μέρη συνεργάζονται στον τομέα της εκπαίδευσης και της κατάρτισης για την εντατικοποίηση της συνεργασίας και του πολιτικού διαλόγου με σκοπό την προσέγγιση των συστημάτων εκπαίδευσης και κατάρτισης της Δημοκρατίας της Αρμενίας με τις πολιτικές και τις πρακτικές της Ευρωπαϊκής Ένωσης. Τα μέρη συνεργάζονται για την προώθηση της διά βίου μάθησης και για την ενθάρρυνση της συνεργασίας και της διαφάνειας σε όλα τα επίπεδα εκπαίδευσης και κατάρτισης, με ιδιαίτερη έμφαση στην επαγγελματική και την τριτοβάθμια εκπαίδευση.
 Αρθρο 94
 Η συνεργασία στον τομέα της εκπαίδευσης και της κατάρτισης επικεντρώνεται, μεταξύ άλλων, στα εξής:
 α)
 προώθηση της διά βίου μάθησης, η οποία είναι το κλειδί για την ανάπτυξη και την απασχόληση και δίνει στους πολίτες τη δυνατότητα να συμμετέχουν πλήρως στην κοινωνία·
 β)
 εκσυγχρονισμός των συστημάτων εκπαίδευσης και κατάρτισης, συμπεριλαμβανομένων των συστημάτων κατάρτισης για δημόσιους υπαλλήλους, και βελτίωση της ποιότητας, της συνάφειας και της πρόσβασης σε όλη την κλίμακα της εκπαίδευσης, από την προσχολική εκπαίδευση και φροντίδα έως την τριτοβάθμια εκπαίδευση·
 γ)
 προώθηση της σύγκλισης και των συντονισμένων μεταρρυθμίσεων στην τριτοβάθμια εκπαίδευση σύμφωνα με το θεματολόγιο της Ευρωπαϊκής Ένωσης για την τριτοβάθμια εκπαίδευση και τον ευρωπαϊκό χώρο τριτοβάθμιας εκπαίδευσης (διαδικασία της Μπολόνια)·
 δ)
 ενίσχυση της διεθνούς ακαδημαϊκής συνεργασίας, αύξηση της συμμετοχής στα προγράμματα συνεργασίας της Ευρωπαϊκής Ένωσης και βελτίωση της κινητικότητας σπουδαστών και εκπαιδευτικών·
 ε)
 ενθάρρυνση της εκμάθησης ξένων γλωσσών·
 στ)
 ανάπτυξη του εθνικού πλαισίου προσόντων για τη βελτίωση της διαφάνειας και την αναγνώριση


text:
των προσόντων και των ικανοτήτων στο πλαίσιο της κοινότητας του ευρωπαϊκού δικτύου κέντρων πληροφόρησης και των εθνικών κέντρων πληροφοριών για την αναγνώριση ακαδημαϊκών τίτλων (ENIC-NARIC) σε εναρμόνιση με το ευρωπαϊκό πλαίσιο επαγγελματικών προσόντων·
 ζ)
 βελτίωση της συνεργασίας για την περαιτέρω ανάπτυξη της επαγγελματικής εκπαίδευσης και κατάρτισης, λαμβανομένων παράλληλα υπόψη των ορθών πρακτικών που εφαρμόζονται στην Ευρωπαϊκή Ένωση· και
 η)
 ενίσχυση της κατανόησης και των γνώσεων σχετικά με τη διαδικασία της ευρωπαϊκής ολοκλήρωσης, του ακαδημαϊκού διαλόγου όσον αφορά τις σχέσεις ΕΕ-Ανατολικής Εταιρικής Σχέσης, και της συμμετοχής στα συναφή προγράμματα της Ευρωπαϊκής Ένωσης, μεταξύ άλλων στον τομέα της δημόσιας διοίκησης.
 Αρθρο 95
 Τα μέρη συμφωνούν να συνεργάζονται στον τομέα της νεολαίας με σκοπό:
 α)
 την ενίσχυση της συνεργασίας και των ανταλλαγών στους τομείς της πολιτικής για τη νεολαία και της άτυπης εκπαίδευσης για νέους και για εργαζόμενους στον τομέα της νεολαίας·
 β)
 τη διευκόλυνση της ενεργού συμμετοχής όλων των νέων στην κοινωνία·
 γ)
 τη στήριξη της κινητικότητας των νέων και των εργαζομένων στον τομέα της νεολαίας ως μέσου προώθησης του διαπολιτισμικού διαλόγου και της απόκτησης γνώσεων, δεξιοτήτων και ικανοτήτων εκτός των συστημάτων τυπικής εκπαίδευσης, μεταξύ άλλων μέσω του εθελοντισμού· και
 δ)
 την προώθηση της συνεργασίας μεταξύ των οργανώσεων νεολαίας για τη στήριξη της κοινωνίας των πολιτών.
 ΚΕΦΑΛΑΙΟ 18
 Συνεργασία στον τομέα του πολιτισμού
 Αρθρο 96
 Τα μέρη θα προωθήσουν την πολιτιστική συνεργασία σύμφωνα με τις αρχές που διακηρύσσονται στη σύμβαση της Εκπαιδευτικής, Επιστημονικής και Επιμορφωτικής Οργάνωσης των Ηνωμένων Εθνών (UNESCO) του 2005 για την προστασία και την προώθηση της πολυμορφίας της πολιτιστικής έκφρασης. Τα μέρη θα επιδιώκουν τη διεξαγωγή τακτικού πολιτικού διαλόγου σε τομείς αμοιβαίου ενδιαφέροντος, συμπεριλαμβανομένης της ανάπτυξης των πολιτιστικών κλάδων στην Ευρωπαϊκή Ένωση και τη Δημοκρατία της Αρμενίας. Η συνεργασία μεταξύ των μερών θα προάγει τον διαπολιτισμικό διάλογο, μεταξύ άλλων μέσω της συμμετοχής του πολιτιστικού τομέα και της κοινωνίας των πολιτών της Ευρωπαϊκής Ένωσης και της Δημοκρατίας της Αρμενίας.
 Αρθρο 97
 Η συνεργασία επικεντρώνεται, μεταξύ άλλων, στα ακόλουθα:
 α)
 πολιτιστική συνεργασία και πολιτιστικές ανταλλαγές·
 β)
 κινητικότητα της τέχνης και των καλλιτεχνών και ενίσχυση της ικανότητας του πολιτιστικού τομέα·
 γ)
 διαπολιτισμικός διάλογος·
 δ)
 διάλογος για την πολιτιστική πολιτική·
 ε)
 πρόγραμμα «Δημιουργική Ευρώπη»· και
 στ)
 συνεργασία σε διεθνή φόρουμ, όπως η UNESCO και το Συμβούλιο της Ευρώπης, για τη στήριξη της πολιτιστικής πολυμορφίας και για τη διαφύλαξη και αξιοποίηση της πολιτιστικής και ιστορικής κληρονομιάς.
 ΚΕΦΑΛΑΙΟ 19
 Συνεργασία στους τομείς των οπτικοακουστικών μέσων και των μέσων ενημέρωσης
 Αρθρο 98
 Τα μέρη θα προωθήσουν τη συνεργασία τους στον οπτικοακουστικό τομέα. Η συνεργασία ενισχύει τη βιομηχανία οπτικοακουστικών μέσων της Ευρωπαϊκής Ένωσης και της Δημοκρατίας της Αρμενίας, ιδίως μέσω της κατάρτισης επαγγελματιών και της ανταλλαγής πληροφοριών.
 Αρθρο 99
 1. Τα μέρη αναπτύσσουν τακτικό διάλογο όσον αφορά τις πολιτικές για τα οπτικοακουστικά μέσα και τα μέσα ενημέρωσης και συνεργάζονται για την ενίσχυση της ανεξαρτησίας και του επαγγελματισμού των μέσων ενημέρωσης καθώς και για την ενίσχυση των σχέσεων με τα μέσα ενημέρωσης της Ευρωπαϊκής Ένωσης σύμφωνα με τα ευρωπαϊκά πρότυπα, συμπεριλαμβανομένων των προτύπων του Συμβουλίου της Ευρώπης και της σύμβασης της UNESCO του 2005 για την προστασία και


text:
την προώθηση της πολυμορφίας της πολιτιστικής έκφρασης.
 2. Η συνεργασία θα μπορούσε να καλύπτει, μεταξύ άλλων, το ζήτημα της κατάρτισης των δημοσιογράφων και άλλων επαγγελματιών των μέσων ενημέρωσης, καθώς και τη στήριξη των μέσων ενημέρωσης.
 Αρθρο 100
 Η συνεργασία επικεντρώνεται, μεταξύ άλλων, στα ακόλουθα:
 α)
 διάλογο σχετικά με τις πολιτικές για τα οπτικοακουστικά μέσα και τα μέσα ενημέρωσης·
 β)
 συνεργασία σε διεθνή φόρουμ (όπως η UNESCO και ο ΠΟΕ)· και
 γ)
 συνεργασία στους τομείς των οπτικοακουστικών μέσων και των μέσων ενημέρωσης, συμπεριλαμβανομένης της συνεργασίας στον τομέα του κινηματογράφου.
 ΚΕΦΑΛΑΙΟ 20
 Συνεργασία στον τομέα του αθλητισμού και της σωματικής άσκησης
 Αρθρο 101
 Τα μέρη προωθούν τη συνεργασία στον τομέα του αθλητισμού και της σωματικής άσκησης, ιδίως μέσω της ανταλλαγής πληροφοριών και ορθών πρακτικών με στόχο την προώθηση υγιεινού τρόπου ζωής, καλής διακυβέρνησης καθώς και των κοινωνικών και εκπαιδευτικών αξιών του αθλητισμού και με σκοπό την καταπολέμηση των απειλών για τον αθλητισμό, όπως η φαρμακοδιέγερση, οι προσυνεννοημένοι αγώνες, ο ρατσισμός και η βία στην Ευρωπαϊκή Ένωση και στη Δημοκρατία της Αρμενίας.
 ΚΕΦΑΛΑΙΟ 21
 Συνεργασία σε επίπεδο κοινωνίας των πολιτών
 Αρθρο 102
 Τα μέρη καθιερώνουν διάλογο σχετικά με τη συνεργασία σε επίπεδο κοινωνίας των πολιτών, για την επίτευξη των ακόλουθων στόχων:
 α)
 ενίσχυση των επαφών και ανταλλαγή πληροφοριών και πείρας μεταξύ όλων των τομέων της κοινωνίας των πολιτών στην Ευρωπαϊκή Ένωση και στη Δημοκρατία της Αρμενίας·
 β)
 διασφάλιση καλύτερης γνώσης και κατανόησης της Δημοκρατίας της Αρμενίας, περιλαμβανομένης της ιστορίας και του πολιτισμού της, στην Ευρωπαϊκή Ένωση και ιδίως μεταξύ των οργανώσεων της κοινωνίας των πολιτών στα κράτη μέλη, ώστε να καταστεί δυνατή η καλύτερη συνειδητοποίηση των ευκαιριών και των προκλήσεων για τις μελλοντικές σχέσεις· και
 γ)
 διασφάλιση καλύτερης γνώσης και κατανόησης της Ευρωπαϊκής Ένωσης στη Δημοκρατία της Αρμενίας και ιδίως μεταξύ των οργανώσεων της κοινωνίας των πολιτών στη Δημοκρατία της Αρμενίας, με έμφαση, μεταξύ άλλων, στις αξίες στις οποίες βασίζεται η Ευρωπαϊκή Ένωση, στις πολιτικές και τη λειτουργία της.
 Αρθρο 103
 1. Τα μέρη προωθούν τον διάλογο και τη συνεργασία μεταξύ των ενδιαφερόμενων φορέων της κοινωνίας των πολιτών και των δύο πλευρών ως αναπόσπαστο μέρος των σχέσεων μεταξύ της Ευρωπαϊκής Ένωσης και της Δημοκρατίας της Αρμενίας.
 2. Οι στόχοι του εν λόγω διαλόγου και της συνεργασίας είναι:
 α)
 εξασφάλιση της συμμετοχής της κοινωνίας των πολιτών στις σχέσεις μεταξύ της Ευρωπαϊκής Ένωσης και της Δημοκρατίας της Αρμενίας·
 β)
 ενίσχυση της συμμετοχής της κοινωνίας των πολιτών στη διαδικασία λήψης δημόσιων αποφάσεων, ιδίως με την καθιέρωση ανοικτού, διαφανούς και τακτικού διαλόγου μεταξύ δημόσιων οργανισμών, από τη μία πλευρά, και αντιπροσωπευτικών ενώσεων και της κοινωνίας των πολιτών, από την άλλη πλευρά·
 γ)
 διευκόλυνση της διαδικασίας ανάπτυξης θεσμών και εδραίωσης των οργανώσεων της κοινωνίας των πολιτών με διάφορους τρόπους, στους οποίους συμπεριλαμβάνονται, μεταξύ άλλων, οι εξής: στήριξη δράσεων προβολής, ανεπίσημα και επίσημα δίκτυα, αμοιβαίες επισκέψεις και εργαστήρια, ιδίως με σκοπό τη βελτίωση του νομικού πλαισίου για την κοινωνία των πολιτών· και
 δ)
 διευκόλυνση των εκπροσώπων της κοινωνίας των πολιτών κάθε πλευράς να εξοικειωθούν με τις διαδικασίες διαβούλευσης και διαλόγου μεταξύ της κοινωνίας των πολιτών και των κοινωνικών εταίρων


text:
της άλλης πλευράς, ιδίως με σκοπό την περαιτέρω συμμετοχή της κοινωνίας των πολιτών στη διαδικασία χάραξης δημόσιας πολιτικής στη Δημοκρατία της Αρμενίας.
 Αρθρο 104
 Προβλέπεται διεξαγωγή τακτικού διαλόγου μεταξύ των μερών για τα θέματα που καλύπτονται από το παρόν κεφάλαιο.
 ΚΕΦΑΛΑΙΟ 22
 Περιφερειακή ανάπτυξη και συνεργασία σε διασυνοριακό και περιφερειακό επίπεδο
 Αρθρο 105
 1. Τα μέρη προωθούν την αμοιβαία κατανόηση και τη διμερή συνεργασία στον τομέα της πολιτικής για την περιφερειακή ανάπτυξη, συμπεριλαμβανομένων μεθόδων διατύπωσης και εφαρμογής περιφερειακών πολιτικών, πολυεπίπεδης διακυβέρνησης και εταιρικής σχέσης, με ιδιαίτερη έμφαση στην ανάπτυξη μειονεκτουσών περιοχών και στην εδαφική συνεργασία, με στόχο τη δημιουργία διαύλων επικοινωνίας και την ενίσχυση της ανταλλαγής πληροφοριών και πείρας μεταξύ εθνικών, περιφερειακών και τοπικών αρχών, κοινωνικοοικονομικών φορέων και της κοινωνίας των πολιτών.
 2. Ειδικότερα, τα μέρη συνεργάζονται με σκοπό την εναρμόνιση της πρακτικής της Δημοκρατίας της Αρμενίας με τις ακόλουθες αρχές:
 α)
 ενίσχυση της πολυεπίπεδης διακυβέρνησης στο μέτρο που επηρεάζει το κεντρικό, περιφερειακό και τοπικό επίπεδο, με ιδιαίτερη έμφαση στους τρόπους ενίσχυσης της συμμετοχής περιφερειακών και τοπικών ενδιαφερόμενων φορέων·
 β)
 εδραίωση της εταιρικής σχέσης μεταξύ όλων των ενδιαφερόμενων μερών που συμμετέχουν στην περιφερειακή ανάπτυξη· και
 γ)
 συγχρηματοδότηση μέσω χρηματοδοτικής συνεισφοράς από τα μέρη που συμμετέχουν στην εφαρμογή προγραμμάτων και έργων περιφερειακής ανάπτυξης.
 Αρθρο 106
 1. Τα μέρη στηρίζουν και ενισχύουν τη συμμετοχή τοπικών και περιφερειακών αρχών στη συνεργασία για την περιφερειακή πολιτική, συμπεριλαμβανομένης της διασυνοριακής συνεργασίας και των σχετικών δομών διαχείρισης, ενισχύουν τη συνεργασία με τη θέσπιση κατάλληλου προς τον σκοπό αυτό νομοθετικού πλαισίου, διατηρούν και αναπτύσσουν μέτρα ανάπτυξης ικανοτήτων και προάγουν την ενίσχυση διασυνοριακών και περιφερειακών οικονομικών και επιχειρηματικών δικτύων.
 2. Τα μέρη θα συνεργαστούν για την εδραίωση των θεσμικών και επιχειρησιακών ικανοτήτων των θεσμικών οργάνων της Δημοκρατίας της Αρμενίας στους τομείς της περιφερειακής ανάπτυξης και του χωροταξικού σχεδιασμού, μεταξύ άλλων με:
 α)
 τη βελτίωση του διοργανικού συντονισμού, ιδίως του μηχανισμού κάθετης και οριζόντιας αλληλεπίδρασης της κεντρικής και της τοπικής διοίκησης στο πλαίσιο της διαδικασίας ανάπτυξης και εφαρμογής περιφερειακών πολιτικών·
 β)
 την ανάπτυξη της ικανότητας των περιφερειακών και τοπικών αρχών όσον αφορά την προώθηση διασυνοριακής συνεργασίας, λαμβανομένων υπόψη των κανονισμών και της πρακτικής της Ευρωπαϊκής Ένωσης· και
 γ)
 την ανταλλαγή γνώσεων, πληροφοριών και βέλτιστων πρακτικών σχετικά με τις πολιτικές περιφερειακής ανάπτυξης για την προώθηση της οικονομικής ευημερίας των τοπικών κοινοτήτων και την ομοιόμορφη ανάπτυξη των περιφερειών.
 Αρθρο 107
 1. Τα μέρη ενισχύουν και ενθαρρύνουν την ανάπτυξη της διασυνοριακής συνεργασίας σε άλλους τομείς που καλύπτονται από την παρούσα συμφωνία, όπως, μεταξύ άλλων, στους τομείς των μεταφορών, της ενέργειας, του περιβάλλοντος, των δικτύων επικοινωνίας, του πολιτισμού, της εκπαίδευσης, του τουρισμού και της υγείας.
 2. Τα μέρη εντείνουν τη συνεργασία μεταξύ των περιφερειών τους με τη μορφή διακρατικών και διαπεριφερειακών προγραμμάτων, ενθαρρύνοντας τη συμμετοχή των περιφερειών της Δημοκρατίας της Αρμενίας σε ευρωπαϊκές περιφερειακές δομές και οργανισμούς, και προάγοντας την οικονομική και θεσμική ανάπτυξή τους με την υλοποίηση έργων κοινού ενδιαφέροντος.
 3. Οι δραστηριότητες που αναφέρονται στην παράγραφο 2 λαμβάνουν χώρα στο πλαίσιο:
 α)
 της συνέχισης της εδαφικής συνεργασίας με τις ευρωπαϊκές περιφέρειες (μεταξύ άλλων, μέσω προγραμμάτων διακρατικής και διασυνοριακής συνεργασίας)·
 β)
 της


text:
συνεργασίας στο πλαίσιο της Ανατολικής Εταιρικής Σχέσης και με φορείς της Ευρωπαϊκής Ένωσης, συμπεριλαμβανομένης της Επιτροπής των Περιφερειών, και της συμμετοχής σε διάφορα ευρωπαϊκά περιφερειακά έργα και πρωτοβουλίες· και
 γ)
 της συνεργασίας, μεταξύ άλλων, με την Ευρωπαϊκή Οικονομική και Κοινωνική Επιτροπή (ΕΟΚΕ) και το Δικτυακό Παρατηρητήριο της Ευρωπαϊκής Χωροταξίας (ESPON).
 Αρθρο 108
 Προβλέπεται διεξαγωγή τακτικού διαλόγου για τα θέματα που καλύπτονται από το παρόν κεφάλαιο.
 ΚΕΦΑΛΑΙΟ 23
 Πολιτική προστασία
 Αρθρο 109
 Τα μέρη αναπτύσσουν και ενισχύουν τη συνεργασία τους σε σχέση με τις φυσικές και ανθρωπογενείς καταστροφές. Η συνεργασία αναπτύσσεται λαμβανομένων υπόψη των συμφερόντων των μερών με βάση την ισότητα και το αμοιβαίο όφελος, ενώ λαμβάνεται επίσης υπόψη η υφιστάμενη αλληλεξάρτηση μεταξύ των μερών και των πολυμερών δραστηριοτήτων στον τομέα αυτό.
 Αρθρο 110
 Στόχος της συνεργασίας είναι η βελτίωση της πρόληψης και της αντιμετώπισης φυσικών και ανθρωπογενών καταστροφών, καθώς και της προετοιμασίας για τις εν λόγω καταστροφές.
 Αρθρο 111
 Τα μέρη ανταλλάσσουν, μεταξύ άλλων, πληροφορίες και εμπειρογνωσία και εφαρμόζουν κοινές δραστηριότητες σε διμερή βάση και/ή στο πλαίσιο πολυμερών προγραμμάτων. Η συνεργασία μπορεί να πραγματοποιηθεί, μεταξύ άλλων, μέσω της εφαρμογής ειδικών συμφωνιών και/ή διοικητικών διακανονισμών μεταξύ των μερών στον τομέα της πολιτικής προστασίας. Τα μέρη δύνανται να καταρτίζουν από κοινού συγκεκριμένες κατευθυντήριες γραμμές και/ή σχέδια εργασίας για τις δραστηριότητες που προβλέπονται ή προγραμματίζονται στο πλαίσιο της παρούσας συμφωνίας.
 Αρθρο 112
 Η συνεργασία μπορεί να καλύπτει τους ακόλουθους στόχους:
 α)
 ανταλλαγή και τακτική επικαιροποίηση των στοιχείων επικοινωνίας ώστε να διασφαλίζεται η συνέχεια του διαλόγου και να είναι δυνατή η επικοινωνία μεταξύ των μερών σε 24ωρη βάση·
 β)
 διευκόλυνση της αμοιβαίας συνδρομής σε περίπτωση σοβαρών καταστάσεων έκτακτης ανάγκης, ανάλογα με την περίπτωση και με την επιφύλαξη της διαθεσιμότητας επαρκών πόρων·
 γ)
 ανταλλαγή σε 24ωρη βάση έγκαιρων προειδοποιήσεων και επικαιροποιημένων πληροφοριών όσον αφορά καταστάσεις έκτακτης ανάγκης μεγάλης κλίμακας που επηρεάζουν την Ευρωπαϊκή Ένωση ή τη Δημοκρατία της Αρμενίας, συμπεριλαμβανομένων αιτημάτων και προσφορών για παροχή βοήθειας·
 δ)
 ανταλλαγή πληροφοριών σχετικά με την παροχή βοήθειας από τα μέρη σε τρίτες χώρες για καταστάσεις έκτακτης ανάγκης, κατά τις οποίες ενεργοποιείται ο μηχανισμός πολιτικής προστασίας της ΕΕ·
 ε)
 συνεργασία όσον αφορά τη στήριξη της χώρας υποδοχής όταν ζητεί ή παρέχει βοήθεια·
 στ)
 ανταλλαγή βέλτιστων πρακτικών και κατευθυντήριων γραμμών στον τομέα της πρόληψης, της ετοιμότητας και της αντιμετώπισης καταστροφών·
 ζ)
 συνεργασία για τη μείωση του κινδύνου καταστροφών, η οποία περιλαμβάνει μεταξύ άλλων: την ανάπτυξη θεσμικών δεσμών και δράσεων προβολής· ενημέρωση, εκπαίδευση και επικοινωνία· και βέλτιστες πρακτικές με στόχο την πρόληψη ή τον μετριασμό των επιπτώσεων φυσικών κινδύνων·
 η)
 συνεργασία με σκοπό τη βελτίωση της βάσης γνώσεων σχετικά με τις καταστροφές και την εκτίμηση της επικινδυνότητας και των κινδύνων για τη διαχείριση καταστροφών·
 θ)
 συνεργασία για την εκτίμηση των επιπτώσεων των καταστροφών στο περιβάλλον και τη δημόσια υγεία·
 ι)
 πρόσκληση εμπειρογνωμόνων σε ειδικά τεχνικά εργαστήρια και συμπόσια για θέματα πολιτικής προστασίας·
 ια)
 πρόσκληση, κατά περίπτωση, παρατηρητών σε ειδικές δράσεις και δραστηριότητες κατάρτισης που οργανώνονται από την Ευρωπαϊκή Ένωση και/ή τη Δημοκρατία της Αρμενίας· και
 ιβ)
 ενίσχυση της συνεργασίας για την πλέον αποτελεσματική χρήση του διαθέσιμου δυναμικού πολιτικής προστασίας.
 ΤΙΤΛΟΣ VI


text:
ΕΜΠΟΡΙΟ ΚΑΙ ΣΥΝΑΦΗ ΜΕ ΤΟ ΕΜΠΟΡΙΟ ΘΕΜΑΤΑ
 ΚΕΦΑΛΑΙΟ 1
 Εμπορευματικές συναλλαγές
 Αρθρο 113
 Μεταχείριση μάλλον ευνοούμενου κράτους
 1. Έκαστο μέρος επιφυλάσσει μεταχείριση μάλλον ευνοούμενου κράτους στα εμπορεύματα του άλλου μέρους σύμφωνα με το άρθρο Ι της ΓΣΔΕ 1994 που περιλαμβάνεται στο παράρτημα 1Α της συμφωνίας του Μαρακές για την ίδρυση του Παγκόσμιου Οργανισμού Εμπορίου, η οποία συνήφθη στις 15 Απριλίου 1994 («συμφωνία ΠΟΕ»), συμπεριλαμβανομένων των ερμηνευτικών της σημειώσεων, που ενσωματώνονται στην παρούσα συμφωνία και αποτελούν μέρος της, τηρουμένων των αναλογιών.
 2. Η παράγραφος 1 του παρόντος άρθρου δεν εφαρμόζεται στην περίπτωση της προτιμησιακής μεταχείρισης που επιφυλάσσει οποιοδήποτε από τα μέρη στα εμπορεύματα άλλης χώρας δυνάμει της ΓΣΔΕ 1994.
 Αρθρο 114
 Εθνική μεταχείριση
 Έκαστο μέρος επιφυλάσσει εθνική μεταχείριση στα εμπορεύματα του άλλου μέρους σύμφωνα με το άρθρο ΙΙΙ της ΓΣΔΕ 1994, συμπεριλαμβανομένων των ερμηνευτικών της σημειώσεων, που ενσωματώνεται στην παρούσα συμφωνία και αποτελεί μέρος της, τηρουμένων των αναλογιών.
 Αρθρο 115
 Εισαγωγικοί δασμοί και επιβαρύνσεις
 Έκαστο μέρος εφαρμόζει εισαγωγικούς δασμούς και επιβαρύνσεις σύμφωνα με τις υποχρεώσεις του, όπως αυτές θεσπίζονται στο πλαίσιο της συμφωνίας ΠΟΕ.
 Αρθρο 116
 Εξαγωγικοί δασμοί, φόροι ή άλλες επιβαρύνσεις
 Κανένα μέρος δεν θεσπίζει ούτε διατηρεί δασμούς, φόρους ή άλλες επιβαρύνσεις που επιβάλλονται στην εξαγωγή εμπορευμάτων, ή σχετίζονται με την εξαγωγή εμπορευμάτων, με προορισμό το έδαφος του άλλου μέρους, εάν οι εν λόγω δασμοί, φόροι ή άλλες επιβαρύνσεις υπερβαίνουν τους δασμούς, τους φόρους ή τις άλλες επιβαρύνσεις που επιβάλλονται σε ομοειδή προϊόντα που προορίζονται για την εγχώρια αγορά.
 Αρθρο 117
 Περιορισμοί εισαγωγών και εξαγωγών
 1. Δεν επιτρέπεται στα μέρη να θεσπίζουν ή να διατηρούν οποιαδήποτε απαγόρευση ή περιορισμό, πέραν των δασμών, των φόρων ή άλλων επιβαρύνσεων, που τίθεται σε ισχύ είτε μέσω ποσοστώσεων, αδειών εισαγωγής ή εξαγωγής είτε μέσω άλλων μέτρων, επί της εισαγωγής αγαθών του άλλου μέρους ή επί της εξαγωγής ή πώλησης προς εξαγωγή αγαθών που προορίζονται για το έδαφος του άλλου μέρους, σύμφωνα με το άρθρο XI της ΓΣΔΕ 1994 και των ερμηνευτικών της σημειώσεων. Για τον σκοπό αυτό, το άρθρο XI της ΓΣΔΕ 1994, συμπεριλαμβανομένων των ερμηνευτικών της σημειώσεων, ενσωματώνεται στην παρούσα συμφωνία και αποτελεί μέρος της, τηρουμένων των αναλογιών.
 2. Τα μέρη ανταλλάσσουν πληροφορίες και ορθές πρακτικές όσον αφορά τους ελέγχους των εξαγωγών προϊόντων διπλής χρήσης με σκοπό την προώθηση της σύγκλισης των ελέγχων των εξαγωγών της Ευρωπαϊκής Ένωσης και της Δημοκρατίας της Αρμενίας.
 Αρθρο 118
 Ανακατασκευασμένα προϊόντα
 1. Τα μέρη μεταχειρίζονται τα ανακατασκευασμένα προϊόντα με τον ίδιο τρόπο με τον οποίο μεταχειρίζονται ομοειδή νέα προϊόντα. Τα μέρη δύνανται να απαιτήσουν ειδική επισήμανση των ανακατασκευασμένων προϊόντων προκειμένου να αποφεύγεται η παραπλάνηση των καταναλωτών.
 2. Για λόγους μεγαλύτερης σαφήνειας, το άρθρο 117 παράγραφος 1 εφαρμόζεται σε απαγορεύσεις και περιορισμούς που αφορούν ανακατασκευασμένα προϊόντα.
 3. Σύμφωνα με τις υποχρεώσεις που απορρέουν από την παρούσα συμφωνία και τις συμφωνίες ΠΟΕ, τα μέρη δύνανται να απαιτήσουν, όσον αφορά τα ανακατασκευασμένα προϊόντα:
 α)
 να προσδιορίζονται ως τέτοια για διανομή ή πώληση στο έδαφός τους· και
 β)
 να πληρούν όλες τις ισχύουσες τεχνικές απαιτήσεις οι οποίες εφαρμόζονται σε ισοδύναμα νέα προϊόντα.
 4. Εάν συμβαλλόμενο μέρος θεσπίζει ή διατηρεί απαγορεύσεις ή


text:
περιορισμούς όσον αφορά τα μεταχειρισμένα προϊόντα, δεν εφαρμόζει τα εν λόγω μέτρα σε ανακατασκευασμένα προϊόντα.
 5. Για τους σκοπούς του παρόντος άρθρου, ως ανακατασκευασμένο προϊόν νοείται προϊόν το οποίο:
 α)
 απαρτίζεται εξ ολοκλήρου ή εν μέρει από μέρη προερχόμενα από προϊόντα τα οποία έχουν χρησιμοποιηθεί παλαιότερα, και
 β)
 έχει παρόμοιες επιδόσεις και όρους λειτουργίας με το αρχικό νέο προϊόν και συνοδεύεται από την ίδια εγγύηση με αυτή του νέου προϊόντος.
 Αρθρο 119
 Προσωρινή εισαγωγή εμπορευμάτων
 Έκαστο μέρος χορηγεί στο άλλο μέρος απαλλαγή από επιβαρύνσεις και δασμούς εισαγωγής επί των εμπορευμάτων που εισέρχονται προσωρινά, στις περιπτώσεις και σύμφωνα με τις διαδικασίες που προβλέπονται από δεσμευτικές για το εν λόγω μέρος διεθνείς συμφωνίες σχετικά με την προσωρινή εισαγωγή εμπορευμάτων. Η εν λόγω απαλλαγή εφαρμόζεται σύμφωνα με τους νόμους και τους κανονισμούς εκάστου μέρους.
 Αρθρο 120
 Διαμετακόμιση
 Τα μέρη συμφωνούν ότι η αρχή της ελευθερίας διαμετακόμισης αποτελεί βασική προϋπόθεση για την επίτευξη των στόχων της παρούσας συμφωνίας. Στο πλαίσιο αυτό, έκαστο μέρος μεριμνά για την ελευθερία διαμετακόμισης, διαμέσου της επικράτειάς του, εμπορευμάτων που αποστέλλονται από το άλλο μέρος ή προορίζονται για την επικράτεια του άλλου μέρους σύμφωνα με το άρθρο V της ΓΣΔΕ 1994, συμπεριλαμβανομένων των ερμηνευτικών της σημειώσεων, που ενσωματώνεται στην παρούσα συμφωνία και αποτελεί μέρος της, τηρουμένων των αναλογιών.
 Αρθρο 121
 Εμπορική άμυνα
 1. Καμία από τις διατάξεις της παρούσας συμφωνίας δεν επηρεάζει ή θίγει τα δικαιώματα και τις υποχρεώσεις εκάστου μέρους δυνάμει:
 α)
 του άρθρου XIX της ΓΣΔΕ 1994 και της συμφωνίας για τα μέτρα διασφάλισης, που περιλαμβάνεται στο παράρτημα 1Α της συμφωνίας ΠΟΕ·
 β)
 του άρθρου 5 της συμφωνίας για τη γεωργία, που περιλαμβάνεται στο παράρτημα 1A της συμφωνίας ΠΟΕ, σχετικά με τις διατάξεις για τις ειδικές διασφαλίσεις· και
 γ)
 του άρθρου VI της ΓΣΔΕ 1994, της συμφωνίας για την εφαρμογή του άρθρου VI της Γενικής Συμφωνίας Δασμών και Εμπορίου του 1994, που περιλαμβάνεται στο παράρτημα 1A της συμφωνίας ΠΟΕ και της συμφωνίας για τις επιδοτήσεις και τα αντισταθμιστικά μέτρα, που περιλαμβάνεται στο παράρτημα 1A της συμφωνίας ΠΟΕ.
 2. Τα υφιστάμενα δικαιώματα και οι υφιστάμενες υποχρεώσεις που αναφέρονται στην παράγραφο 1, και τα μέτρα που απορρέουν από αυτά, δεν διέπονται από τις διατάξεις της παρούσας συμφωνίας για τη διευθέτηση διαφορών.
 Αρθρο 122
 Εξαιρέσεις
 1. Τα μέρη επιβεβαιώνουν ότι τα ισχύοντα δικαιώματα και οι υποχρεώσεις τους δυνάμει του άρθρου XX της ΓΣΔΕ 1994 και των ερμηνευτικών της σημειώσεων εφαρμόζονται στις εμπορευματικές συναλλαγές που καλύπτονται από την παρούσα συμφωνία. Προς τον σκοπό αυτό, το άρθρο ΧΧ της ΓΣΔΕ 1994, συμπεριλαμβανομένων των ερμηνευτικών της σημειώσεων, ενσωματώνεται στην παρούσα συμφωνία και αποτελεί μέρος της, τηρουμένων των αναλογιών.
 2. Τα μέρη συνομολογούν ότι, πριν από τη λήψη τυχόν μέτρων που προβλέπονται στα στοιχεία θ) και ι) του άρθρου XX της ΓΣΔΕ 1994, το μέρος που σκοπεύει να λάβει τα μέτρα κοινοποιεί στο άλλο μέρος όλες τις σχετικές πληροφορίες, με σκοπό την εξεύρεση λύσης κοινώς αποδεκτής από τα μέρη. Τα μέρη δύνανται να συμφωνήσουν σχετικά με τα μέσα που απαιτούνται για την αντιμετώπιση των δυσχερειών. Εάν δεν επιτευχθεί συμφωνία εντός 30 ημερών από την κοινοποίηση


text:
των εν λόγω πληροφοριών, το μέρος μπορεί, δυνάμει του παρόντος άρθρου, να εφαρμόσει μέτρα για το συγκεκριμένο εμπόρευμα. Σε εξαιρετικές και κρίσιμες περιστάσεις που απαιτούν άμεση δράση και καθιστούν αδύνατη την εκ των προτέρων ενημέρωση ή εξέταση, το μέρος που σκοπεύει να λάβει τα μέτρα δύναται να εφαρμόσει αμέσως τα προληπτικά μέτρα που είναι αναγκαία για την αντιμετώπιση της κατάστασης και ενημερώνει σχετικά το άλλο μέρος αμελλητί.
 ΚΕΦΑΛΑΙΟ 2
 Τελωνεία
 Αρθρο 123
 Τελωνειακή συνεργασία
 1. Τα μέρη ενισχύουν τη συνεργασία στον τελωνειακό τομέα με σκοπό τη διευκόλυνση των εμπορικών συναλλαγών, την εξασφάλιση διαφανούς εμπορικού περιβάλλοντος, την ενίσχυση της ασφάλειας της αλυσίδας εφοδιασμού, την προώθηση της ασφάλειας των καταναλωτών, την αποτροπή ροών εμπορευμάτων που παραβιάζουν δικαιώματα διανοητικής ιδιοκτησίας και την καταπολέμηση του λαθρεμπορίου και της απάτης.
 2. Για την επίτευξη των στόχων που αναφέρονται στην παράγραφο 1 και εντός των ορίων των διαθέσιμων πόρων, τα μέρη συνεργάζονται, μεταξύ άλλων, για:
 α)
 τη βελτίωση της τελωνειακής νομοθεσίας, των κανονισμών, των πρακτικών και των σχετικών δεσμευτικών αποφάσεων και την απλούστευση των τελωνειακών διαδικασιών, σε συμμόρφωση με τις διεθνείς συμβάσεις και τα πρότυπα που εφαρμόζονται στον τομέα της διευκόλυνσης των τελωνειακών διαδικασιών και των εμπορικών συναλλαγών, συμπεριλαμβανομένων εκείνων που ανέπτυξαν ο Παγκόσμιος Οργανισμός Εμπορίου, ο Παγκόσμιος Οργανισμός Τελωνείων, και συγκεκριμένα τη διεθνή σύμβαση για την απλούστευση και την εναρμόνιση των τελωνειακών καθεστώτων, όπως τροποποιήθηκε (εφεξής «αναθεωρημένη σύμβαση του Κιότο»), και λαμβανομένων υπόψη των μέσων και των βέλτιστων πρακτικών που έχουν αναπτυχθεί από την Ευρωπαϊκή Ένωση, συμπεριλαμβανομένων των τελωνειακών προσχεδίων·
 β)
 την καθιέρωση σύγχρονων τελωνειακών συστημάτων, συμπεριλαμβανομένων σύγχρονων τεχνολογιών εκτελωνισμού, διατάξεων για εγκεκριμένους οικονομικούς φορείς, αυτοματοποιημένων συστημάτων ανάλυσης και ελέγχου βάσει κινδύνων, απλουστευμένων διαδικασιών για τη θέση των εμπορευμάτων σε ελεύθερη κυκλοφορία, ελέγχων μετά τον εκτελωνισμό, διαφανούς δασμολογητέας αξίας και διατάξεων για τη συνεργασία τελωνείων με επιχειρήσεις·
 γ)
 την παρότρυνση της εφαρμογής των υψηλότερων προτύπων ακεραιότητας στον τομέα των τελωνείων, ιδίως στα σύνορα, μέσω της εφαρμογής μέτρων τα οποία αντικατοπτρίζουν τις αρχές που καθορίζονται στη δήλωση του Συμβουλίου Τελωνειακής Συνεργασίας σχετικά με τη χρηστή διακυβέρνηση και την ακεραιότητα στα τελωνεία, όπως αναθεωρήθηκε τελευταία τον Ιούνιο του 2003 (αναθεωρημένη δήλωση της Αρούσα του Παγκόσμιου Οργανισμού Τελωνείων)·
 δ)
 την ανταλλαγή βέλτιστων πρακτικών καθώς και την παροχή κατάρτισης και τεχνικής υποστήριξης για τον σχεδιασμό και την ανάπτυξη ικανοτήτων, καθώς και για την εξασφάλιση του υψηλότερου βαθμού ακεραιότητας·
 ε)
 την ανταλλαγή, όπου ενδείκνυται, σχετικών πληροφοριών και δεδομένων, τηρουμένων των νομικών απαιτήσεων εκάστου μέρους σχετικά με τον εμπιστευτικό χαρακτήρα ευαίσθητων δεδομένων και την προστασία των δεδομένων προσωπικού χαρακτήρα·
 στ)
 την ανάληψη, όπου αρμόζει και ενδείκνυται, συντονισμένων τελωνειακών δράσεων μεταξύ των τελωνειακών αρχών των μερών·
 ζ)
 την καθιέρωση, όπου αρμόζει και ενδείκνυται, της αμοιβαίας αναγνώρισης προγραμμάτων εγκεκριμένων οικονομικών φορέων και τελωνειακών ελέγχων, συμπεριλαμβανομένων των ισοδύναμων μέτρων διευκόλυνσης του εμπορίου·
 η)
 τη διερεύνηση, όπου αρμόζει και ενδείκνυται, δυνατοτήτων διασυνδεσιμότητας των αντίστοιχων συστημάτων τελωνειακής διαμετακόμισης. και
 θ)
 τη βελτίωση της εφαρμογής των τελωνειακών υποχρεώσεων στις εμπορικές σχέσεις μεταξύ της Ευρωπαϊκής Ένωσης και της Δημοκρατίας της Αρμενίας, συμπεριλαμβανομένης της συνεργασίας σχετικά με την καταγωγή των εμπορευμάτων.
 Αρθρο 124
 Αμοιβαία διοικητική συνδρομή
 Με την επιφύλαξη


text:
άλλων μορφών συνεργασίας που προβλέπονται στην παρούσα συμφωνία, και ιδίως στο άρθρο 123, τα μέρη παρέχουν αμοιβαία διοικητική συνδρομή σε τελωνειακά ζητήματα σύμφωνα με τις διατάξεις του πρωτοκόλλου ΙΙ της παρούσας συμφωνίας για την αμοιβαία διοικητική συνδρομή σε τελωνειακά θέματα.
 Αρθρο 125
 Δασμολογητέα αξία
 1. Τα μέρη εφαρμόζουν τις διατάξεις της συμφωνίας για την εφαρμογή του άρθρου VII της ΓΣΔΕ 1994, συμπεριλαμβανομένων τυχόν μεταγενέστερων τροποποιήσεων, για τον καθορισμό της δασμολογητέας αξίας των εμπορευμάτων για τελωνειακούς σκοπούς στο μεταξύ τους εμπόριο. Οι εν λόγω διατάξεις ενσωματώνονται στην παρούσα συμφωνία και αποτελούν μέρος της τηρουμένων των αναλογιών.
 2. Τα μέρη συνεργάζονται με σκοπό την επίτευξη κοινής προσέγγισης σε ζητήματα που αφορούν τη δασμολογητέα αξία.
 Αρθρο 126
 Υποεπιτροπή τελωνειακών θεμάτων
 1. Συγκροτείται υποεπιτροπή τελωνειακών θεμάτων.
 2. Η υποεπιτροπή τελωνειακών θεμάτων συνεδριάζει τακτικά και παρακολουθεί την εφαρμογή του παρόντος κεφαλαίου, συμπεριλαμβανομένων των θεμάτων της τελωνειακής συνεργασίας, της διευκόλυνσης των εμπορικών συναλλαγών, της διασυνοριακής τελωνειακής συνεργασίας και διαχείρισης, της σχετικής με τα τελωνεία τεχνικής βοήθειας, των κανόνων καταγωγής, της επιβολής από τα τελωνεία των δικαιωμάτων διανοητικής ιδιοκτησίας καθώς και της αμοιβαίας διοικητικής συνδρομής σε τελωνειακά ζητήματα.
 3. Η υποεπιτροπή τελωνειακών θεμάτων, μεταξύ άλλων:
 α)
 μεριμνά για την εύρυθμη λειτουργία του παρόντος κεφαλαίου και του πρωτοκόλλου ΙΙ της παρούσας συμφωνίας για την αμοιβαία διοικητική συνδρομή σε τελωνειακά ζητήματα.
 β)
 θεσπίζει πρακτικές ρυθμίσεις και μέτρα για την εφαρμογή του παρόντος κεφαλαίου και του πρωτοκόλλου ΙΙ της παρούσας συμφωνίας για την αμοιβαία διοικητική συνδρομή σε τελωνειακά ζητήματα, μεταξύ άλλων σχετικά με την ανταλλαγή πληροφοριών και δεδομένων, την αμοιβαία αναγνώριση των τελωνειακών ελέγχων και των προγραμμάτων εμπορικής εταιρικής σχέσης, καθώς και τα πλεονεκτήματα που καθορίζονται με κοινή συμφωνία·
 γ)
 ανταλλάσσει απόψεις επί παντός ζητήματος κοινού ενδιαφέροντος, συμπεριλαμβανομένων μελλοντικών μέτρων και των πόρων που απαιτούνται για την υλοποίηση και εφαρμογή τους· και
 δ)
 απευθύνει, όπου κρίνεται σκόπιμο, συστάσεις προς την επιτροπή εταιρικής σχέσης.
 ΚΕΦΑΛΑΙΟ 3
 Τεχνικά εμπόδια στο εμπόριο
 Αρθρο 127
 Στόχος
 Στόχος του παρόντος κεφαλαίου είναι η διευκόλυνση των εμπορευματικών συναλλαγών μεταξύ των μερών μέσω της παροχής ενός πλαισίου για την πρόληψη, τον εντοπισμό και την εξάλειψη περιττών εμποδίων στο εμπόριο εντός του πεδίου εφαρμογής της συμφωνίας για τα τεχνικά εμπόδια στο εμπόριο («συμφωνία ΤΕΕ»), η οποία περιλαμβάνεται στο παράρτημα 1Α της συμφωνίας ΠΟΕ.
 Αρθρο 128
 Πεδίο εφαρμογής και ορισμοί
 1. Το παρόν κεφάλαιο εφαρμόζεται από έκαστο μέρος στην εκπόνηση, τη θέσπιση και την εφαρμογή προτύπων, τεχνικών κανονισμών και διαδικασιών αξιολόγησης της συμμόρφωσης, όπως ορίζονται στη συμφωνία ΤΕΕ, που επηρεάζουν ή ενδέχεται να επηρεάσουν τις εμπορευματικές συναλλαγές μεταξύ των μερών.
 2. Παρά τις διατάξεις της παραγράφου 1, το παρόν κεφάλαιο δεν εφαρμόζεται στα υγειονομικά και φυτοϋγειονομικά μέτρα όπως ορίζονται στο παράρτημα Α της συμφωνίας για την εφαρμογή μέτρων υγειονομικής και φυτοϋγειονομικής προστασίας («συμφωνία ΥΦΠ») που περιλαμβάνεται στο παράρτημα 1A της συμφωνίας ΠΟΕ, ούτε στις προδιαγραφές προμηθειών που καταρτίζονται από δημόσιες αρχές για την κάλυψη ιδίων αναγκών παραγωγής ή κατανάλωσης.
 3. Για τους σκοπούς του παρόντος κεφαλαίου, ισχύουν οι ορισμοί που παρατίθενται στο παράρτημα 1 της συμφωνίας ΤΕΕ.
 Αρθρο 129
 Η συμφωνία ΤΕΕ
 Τα μέρη επιβεβαιώνουν τα μεταξύ τους ισχύοντα


text:
δικαιώματα και υποχρεώσεις δυνάμει της συμφωνίας ΤΕΕ, η οποία ενσωματώνεται στην παρούσα συμφωνία και αποτελεί μέρος της.
 Αρθρο 130
 Συνεργασία στον τομέα των τεχνικών εμποδίων στο εμπόριο
 1. Τα μέρη εντείνουν τη συνεργασία τους όσον αφορά τα πρότυπα, τους τεχνικούς κανονισμούς, τη μετρολογία, την εποπτεία της αγοράς, τη διαπίστευση και τις διαδικασίες αξιολόγησης της συμμόρφωσης αποβλέποντας στην αύξηση της αμοιβαίας κατανόησης των αντίστοιχων συστημάτων τους και στη διευκόλυνση της πρόσβασης στις αντίστοιχες αγορές τους. Προς τον σκοπό αυτό, τα μέρη επιδιώκουν να προσδιορίζουν και να αναπτύσσουν κατάλληλους μηχανισμούς και πρωτοβουλίες κανονιστικής συνεργασίας για τα συγκεκριμένα ζητήματα ή τομείς, που μπορεί να περιλαμβάνουν, ενδεικτικά και όχι περιοριστικά, τα εξής:
 α)
 ανταλλαγή πληροφοριών και πείρας σχετικά με την εκπόνηση και την εφαρμογή των αντίστοιχων τεχνικών κανονισμών και διαδικασιών αξιολόγησης της συμμόρφωσης·
 β)
 προσπάθειες για την ενδεχόμενη σύγκλιση ή εναρμόνιση των τεχνικών κανονισμών και των διαδικασιών αξιολόγησης της συμμόρφωσης·
 γ)
 ενθάρρυνση της συνεργασίας μεταξύ των αντίστοιχων φορέων τους που είναι αρμόδιοι για τη μετρολογία, την τυποποίηση, την αξιολόγηση της συμμόρφωσης και τη διαπίστευση· και
 δ)
 ανταλλαγή πληροφοριών σχετικά με τις εξελίξεις σε συναφή περιφερειακά και πολυμερή φόρουμ όσον αφορά τα πρότυπα, τους τεχνικούς κανονισμούς, τις διαδικασίες αξιολόγησης της συμμόρφωσης και τη διαπίστευση.
 2. Για την προώθηση των αμοιβαίων εμπορικών συναλλαγών, τα μέρη:
 α)
 επιδιώκουν να μειώσουν τις αποκλίσεις που υπάρχουν μεταξύ τους όσον αφορά τους τεχνικούς κανονισμούς, τη μετρολογία, την τυποποίηση, την εποπτεία της αγοράς, τις διαδικασίες διαπίστευσης και αξιολόγησης της συμμόρφωσης, μεταξύ άλλων μέσω της ενθάρρυνσης της χρήσης σχετικών διεθνώς συμφωνημένων μέσων·
 β)
 προωθούν, σύμφωνα με τους διεθνείς κανόνες, τη χρήση της διαπίστευσης για τη στήριξη της αξιολόγησης της τεχνικής ικανότητας των οργανισμών αξιολόγησης της συμμόρφωσης και των δραστηριοτήτων τους· και
 γ)
 προωθούν τη συμμετοχή και, όπου είναι δυνατόν, την προσχώρηση της Δημοκρατίας της Αρμενίας και των αρμόδιων εθνικών φορέων της στους ευρωπαϊκούς και διεθνείς οργανισμούς των οποίων η δραστηριότητα αφορά τα πρότυπα, την αξιολόγηση της συμμόρφωσης, τη διαπίστευση, τη μετρολογία και συναφή καθήκοντα.
 3. Τα μέρη καταβάλλουν προσπάθειες για την καθιέρωση και τη διατήρηση διαδικασίας μέσω της οποίας μπορεί να επιτευχθεί η σταδιακή προσέγγιση των τεχνικών κανονισμών, των προτύπων και των διαδικασιών αξιολόγησης της συμμόρφωσης της Δημοκρατίας της Αρμενίας με τους τεχνικούς κανονισμούς, τα πρότυπα και τις διαδικασίες αξιολόγησης της συμμόρφωσης της Ευρωπαϊκής Ένωσης.
 4. Για τους τομείς στους οποίους έχει επιτευχθεί εναρμόνιση, τα μέρη δύνανται να εξετάσουν το ενδεχόμενο διαπραγμάτευσης συμφωνιών σχετικά με τις διαδικασίες αξιολόγησης της συμμόρφωσης και την αποδοχή βιομηχανικών προϊόντων.
 Αρθρο 131
 Σήμανση και επικόλληση ετικετών
 1. Με την επιφύλαξη του άρθρου 129 της παρούσας συμφωνίας, και όσον αφορά τους τεχνικούς κανονισμούς σχετικά με τις απαιτήσεις επικόλλησης ετικετών ή σήμανσης, τα μέρη επιβεβαιώνουν εκ νέου τις αρχές του άρθρου 2 σημείο 2.2 της συμφωνίας ΤΕΕ, βάσει των οποίων η εκπόνηση, η έγκριση ή η εφαρμογή των εν λόγω απαιτήσεων δεν αποσκοπούν ούτε έχουν ως αποτέλεσμα τη δημιουργία περιττών εμποδίων στο διεθνές εμπόριο. Για τον σκοπό αυτό, οι εν λόγω απαιτήσεις επικόλλησης ετικετών ή σήμανσης δεν περιορίζουν το εμπόριο σε βαθμό μεγαλύτερο από τον απαιτούμενο για την επίτευξη


text:
θεμιτού στόχου, λαμβανομένων υπόψη των κινδύνων που θα δημιουργούσε η αποτυχία του στόχου. Τα μέρη προωθούν τη χρήση διεθνώς εναρμονισμένων απαιτήσεων σήμανσης. Κατά περίπτωση, τα μέρη καταβάλλουν προσπάθειες ώστε να αποδέχονται αφαιρούμενες ή μη μόνιμες ετικέτες.
 2. Ειδικότερα, όσον αφορά τις απαιτήσεις υποχρεωτικής επικόλλησης ετικετών ή σήμανσης, τα μέρη:
 α)
 καταβάλλουν προσπάθειες για την ελαχιστοποίηση των αντίστοιχων απαιτήσεών τους όσον αφορά την επικόλληση ετικετών ή τη σήμανση στις αμοιβαίες εμπορικές συναλλαγές, εκτός εάν αυτές απαιτούνται για την προστασία της υγείας, της ασφάλειας ή του περιβάλλοντος, ή για άλλους εύλογους σκοπούς δημόσιας πολιτικής·, και
 β)
 διατηρούν το δικαίωμα να απαιτούν την αναγραφή των πληροφοριών στην ετικέτα ή στη σήμανση σε γλώσσα που καθορίζεται από το εκάστοτε συμβαλλόμενο μέρος.
 Αρθρο 132
 Διαφάνεια
 1. Με την επιφύλαξη των διατάξεων του κεφαλαίου 12, έκαστο μέρος διασφαλίζει ότι οι διαδικασίες που εφαρμόζει για την κατάρτιση τεχνικών κανονισμών και διαδικασιών αξιολόγησης της συμμόρφωσης παρέχουν τη δυνατότητα διεξαγωγής δημόσιας διαβούλευσης με τα ενδιαφερόμενα μέρη εγκαίρως ώστε να είναι δυνατή η υποβολή και η συνεκτίμηση των παρατηρήσεων που προκύπτουν από τη δημόσια διαβούλευση, εξαιρουμένης της περίπτωσης στην οποία αυτό δεν είναι εφικτό λόγω επείγουσας ανάγκης ή απειλής που συνδέεται με την ασφάλεια, την υγεία, την προστασία του περιβάλλοντος ή την εθνική ασφάλεια.
 2. Σύμφωνα με το άρθρο 2 σημείο 2.9 της συμφωνίας ΤΕΕ, έκαστο μέρος προβλέπει χρονικό διάστημα για την υποβολή παρατηρήσεων στα πρώτα στάδια της διαδικασίας που ακολουθεί την κοινοποίηση προτάσεων τεχνικών κανονισμών ή διαδικασιών αξιολόγησης της συμμόρφωσης. Σε περίπτωση που η διαδικασία διαβούλευσης σχετικά με προτάσεις τεχνικών κανονισμών ή διαδικασιών αξιολόγησης της συμμόρφωσης είναι ανοικτή για το κοινό, έκαστο μέρος επιτρέπει στο άλλο μέρος, ή σε φυσικά ή νομικά πρόσωπα του άλλου μέρους, να συμμετέχουν στις δημόσιες διαβουλεύσεις υπό όρους όχι λιγότερο ευνοϊκούς από εκείνους που παρέχει στα φυσικά ή νομικά πρόσωπα του ιδίου.
 3. Έκαστο μέρος μεριμνά για τη δημοσιοποίηση των τεχνικών κανονισμών και των διαδικασιών αξιολόγησης της συμμόρφωσης που θεσπίζει.
 ΚΕΦΑΛΑΙΟ 4
 Υγειονομικά και φυτοϋγειονομικά θέματα
 Αρθρο 133
 Στόχος
 Στόχος του παρόντος κεφαλαίου είναι ο καθορισμός των αρχών που εφαρμόζονται στα μέτρα υγειονομικής και φυτοϋγειονομικής προστασίας (εφεξής «η ΥΦΠ») στις εμπορικές συναλλαγές μεταξύ των μερών, καθώς και η συνεργασία όσον αφορά την ορθή μεταχείριση των ζώων. Τα μέρη εφαρμόζουν τις εν λόγω αρχές κατά τρόπο ώστε να διευκολύνονται οι εμπορικές συναλλαγές διαφυλάσσοντας παράλληλα το επίπεδο προστασίας της ζωής ή της υγείας των ανθρώπων, των ζώων και των φυτών που διασφαλίζει έκαστο μέρος.
 Αρθρο 134
 Πολυμερείς υποχρεώσεις
 Τα μέρη επιβεβαιώνουν τα δικαιώματα και τις υποχρεώσεις τους δυνάμει της συμφωνίας ΥΦΠ.
 Αρθρο 135
 Αρχές
 1. Τα μέρη διασφαλίζουν ότι τα μέτρα ΥΦΠ καταρτίζονται και εφαρμόζονται με βάση τις αρχές της αναλογικότητας, της διαφάνειας, της μη εισαγωγής διακρίσεων και της επιστημονικής αιτιολόγησης λαμβανομένων υπόψη των διεθνών προτύπων όπως αυτά που ορίζονται στη διεθνή σύμβαση για την προστασία των φυτών του 1951 («IPPC»), από τον Παγκόσμιο Οργανισμό για την Υγεία των Ζώων («OIE») και την Επιτροπή του Codex Alimentarius («Codex»).
 2. Έκαστο μέρος εξασφαλίζει ότι τα μέτρα ΥΦΠ που θεσπίζει δεν επιφέρουν αυθαίρετη ή αδικαιολόγητη διακριτική μεταχείριση μεταξύ


text:
του δικού του εδάφους και του εδάφους του άλλου μέρους, εφόσον επικρατούν πανομοιότυπες ή παρόμοιες συνθήκες. Τα μέτρα ΥΦΠ εφαρμόζονται κατά τρόπο ώστε να μην αποτελούν συγκεκαλυμμένο περιορισμό των εμπορικών συναλλαγών.
 3. Έκαστο μέρος διασφαλίζει την εφαρμογή των μέτρων, των διαδικασιών και των ελέγχων ΥΦΠ.
 4. Έκαστο μέρος ανταποκρίνεται στα αιτήματα για παροχή πληροφοριών που λαμβάνει από αρμόδια αρχή του άλλου μέρους το αργότερο εντός δύο μηνών από την παραλαβή του αιτήματος και κατά τρόπο όχι λιγότερο ευνοϊκό για τα εισαγόμενα προϊόντα από ό,τι για τα ομοειδή εγχώρια προϊόντα.
 Αρθρο 136
 Απαιτήσεις για τις εισαγωγές
 1. Οι απαιτήσεις για τις εισαγωγές που ορίζει το εισάγον μέρος εφαρμόζονται σε ολόκληρη την επικράτεια του εξάγοντος μέρους, με την επιφύλαξη του άρθρου 137.
 2. Οι απαιτήσεις για τις εισαγωγές που καθορίζονται στα πιστοποιητικά βασίζονται στις αρχές της Codex, του OIE και της IPPC, εκτός εάν οι απαιτήσεις για τις εισαγωγές υποστηρίζονται από επιστημονική αξιολόγηση κινδύνου, η οποία διενεργείται σύμφωνα με τις διατάξεις της συμφωνίας ΥΦΠ.
 3. Οι απαιτήσεις που καθορίζονται στις άδειες εισαγωγής δεν περιέχουν αυστηρότερους υγειονομικούς και κτηνιατρικούς όρους από αυτούς που προβλέπονται στα πιστοποιητικά που αναφέρονται στην παράγραφο 2.
 Αρθρο 137
 Μέτρα που αφορούν την υγεία των ζώων και των φυτών
 1. Τα μέρη αναγνωρίζουν την έννοια των ζωνών που είναι απαλλαγμένες από παράσιτα ή νόσους και των ζωνών με χαμηλό βαθμό επιπολασμού παρασίτων ή νόσων βάσει της συμφωνίας ΥΦΠ και των σχετικών προτύπων, κατευθυντήριων γραμμών και συστάσεων της Codex, του OIE και της IPPC.
 2. Κατά τον καθορισμό των ζωνών που είναι απαλλαγμένες από παράσιτα ή νόσους ή και των ζωνών με χαμηλό βαθμό επιπολασμού παρασίτων ή νόσων, τα μέρη εξετάζουν παράγοντες όπως η γεωγραφική θέση, τα οικοσυστήματα, η επιδημιολογική επιτήρηση και η αποτελεσματικότητα των υγειονομικών ή φυτοϋγειονομικών ελέγχων στις εν λόγω ζώνες.
 Αρθρο 138
 Επιθεωρήσεις και έλεγχοι
 Το εισάγον μέρος δύναται να διενεργεί με δικά του έξοδα επιθεωρήσεις και ελέγχους στην επικράτεια του εξάγοντος μέρους για την αξιολόγηση των συστημάτων επιθεώρησης και πιστοποίησης του εξάγοντος μέρους. Οι εν λόγω επιθεωρήσεις και έλεγχοι διενεργούνται σύμφωνα με τα σχετικά διεθνή πρότυπα και τις σχετικές διεθνείς κατευθυντήριες γραμμές και συστάσεις.
 Αρθρο 139
 Ανταλλαγή πληροφοριών και συνεργασία
 1. Τα μέρη συζητούν και ανταλλάσσουν πληροφορίες σχετικά με υφιστάμενα μέτρα ΥΦΠ και μέτρα για την καλή διαβίωση των ζώων, καθώς και σχετικά με την κατάρτιση και την εφαρμογή των εν λόγω μέτρων. Οι συζητήσεις και οι ανταλλαγές πληροφοριών λαμβάνουν υπόψη τη συμφωνία ΥΦΠ και τα σχετικά πρότυπα και τις σχετικές κατευθυντήριες γραμμές και συστάσεις της Codex, του OIE και της IPPC, κατά περίπτωση.
 2. Τα μέρη συνεργάζονται σε θέματα που αφορούν την υγεία των ζώων, την καλή διαβίωση των ζώων και την υγεία των φυτών μέσω της ανταλλαγής πληροφοριών, εμπειρογνωσίας και πείρας, με στόχο την ανάπτυξη ικανοτήτων στους συγκεκριμένους τομείς.
 3. Κατόπιν αιτήσεως οποιουδήποτε εκ των μερών, τα μέρη διοργανώνουν εγκαίρως διάλογο για θέματα ΥΦΠ, προκειμένου να εξετάσουν θέματα που αφορούν την ΥΦΠ και κάθε άλλο επείγον ζήτημα που καλύπτεται από το παρόν κεφάλαιο. Η επιτροπή εταιρικής σχέσης δύναται να εκδίδει κανόνες για τη διεξαγωγή


text:
τέτοιου είδους διαλόγων.
 4. Τα μέρη ορίζουν και επικαιροποιούν σε τακτική βάση τα σημεία επαφής για τη μεταξύ τους επικοινωνία σε θέματα που καλύπτονται από το παρόν κεφάλαιο.
 Αρθρο 140
 Διαφάνεια
 Έκαστο μέρος:
 α)
 επιδιώκει τη διαφάνεια σε σχέση με τα μέτρα ΥΦΠ που εφαρμόζονται στις εμπορικές συναλλαγές και, ειδικότερα, σε σχέση με τις απαιτήσεις ΥΦΠ που εφαρμόζονται στις εισαγωγές του άλλου μέρους·
 β)
 γνωστοποιεί, κατόπιν αιτήσεως του άλλου μέρους και εντός δύο μηνών από την ημερομηνία υποβολής της αίτησης, τις απαιτήσεις ΥΦΠ που εφαρμόζονται για την εισαγωγή συγκεκριμένων προϊόντων, περιλαμβανομένου του αν απαιτείται αξιολόγηση κινδύνων· και
 γ)
 ενημερώνει το άλλο μέρος για κάθε σοβαρό ή σημαντικό κίνδυνο για τη δημόσια υγεία ή την υγεία των ζώων και των φυτών, συμπεριλαμβανομένης τυχόν κατάστασης έκτακτης ανάγκης σχετικής με τρόφιμα. Η ενημέρωση πραγματοποιείται εγγράφως εντός δύο εργάσιμων ημερών από την ημερομηνία κατά την οποία γίνεται γνωστός ο κίνδυνος.
 ΚΕΦΑΛΑΙΟ 5
 Εμπορικές συναλλαγές στον τομέα υπηρεσιών, εγκατάσταση και ηλεκτρονικό εμπόριο
 Τμήμα Α
 Γενικές διατάξεις
 Αρθρο 141
 Στόχος, πεδίο εφαρμογής και κάλυψη
 1. Τα μέρη, επιβεβαιώνοντας τις αντίστοιχες δεσμεύσεις τους που απορρέουν από τη συμφωνία ΠΟΕ, θεσπίζουν τις αναγκαίες ρυθμίσεις για τη σταδιακή αμοιβαία ελευθέρωση της εγκατάστασης και των εμπορικών συναλλαγών στον τομέα των υπηρεσιών, καθώς και για τη συνεργασία στον τομέα του ηλεκτρονικού εμπορίου.
 2. Καμία διάταξη του παρόντος κεφαλαίου δεν μπορεί να θεωρηθεί ότι επιβάλλει στα μέρη οποιαδήποτε υποχρέωση σχετικά με δημόσιες συμβάσεις οι οποίες υπόκεινται στις διατάξεις του κεφαλαίου 8.
 3. Το παρόν κεφάλαιο δεν εφαρμόζεται για επιδοτήσεις χορηγούμενες από τα μέρη οι οποίες υπόκεινται στις διατάξεις του κεφαλαίου 10.
 4. Σύμφωνα με τις διατάξεις του παρόντος κεφαλαίου, έκαστο μέρος διατηρεί το δικαίωμα να θεσπίζει και να διατηρεί μέτρα για την επιδίωξη θεμιτών στόχων πολιτικής.
 5. Το παρόν κεφάλαιο δεν εφαρμόζεται σε μέτρα που αφορούν φυσικά πρόσωπα τα οποία επιζητούν πρόσβαση στην αγορά εργασίας ενός μέρους, ούτε εφαρμόζεται σε μέτρα που αφορούν την ιθαγένεια, τη διαμονή ή την απασχόληση σε μόνιμη βάση.
 6. Καμία διάταξη του παρόντος κεφαλαίου δεν απαγορεύει στα μέρη να εφαρμόζουν μέτρα για τη ρύθμιση της εισόδου ή της προσωρινής διαμονής φυσικών προσώπων στην επικράτειά τους, συμπεριλαμβανομένων των μέτρων που είναι αναγκαία για την προστασία της ακεραιότητας φυσικών προσώπων και τη διασφάλιση της ομαλής κυκλοφορίας τους διαμέσου των συνόρων τους, υπό την προϋπόθεση ότι τέτοιου είδους μέτρα δεν εφαρμόζονται κατά τρόπο ώστε να αναιρούν ή να αποδυναμώνουν τα οφέλη που απορρέουν για οποιοδήποτε μέρος από τους όρους συγκεκριμένης δέσμευσης που αναλαμβάνεται δυνάμει του παρόντος κεφαλαίου και των παραρτημάτων της παρούσας συμφωνίας.
 Αρθρο 142
 Ορισμοί
 Για τους σκοπούς του παρόντος κεφαλαίου, ισχύουν οι ακόλουθοι ορισμοί:
 α)
 «μέτρο»: κάθε μέτρο που λαμβάνεται από ένα μέρος υπό μορφή νόμου, κανονισμού, κανόνα, διαδικασίας, απόφασης, διοικητικής πράξης ή υπό οποιαδήποτε άλλη μορφή·
 β)
 «μέτρα που θεσπίζονται ή διατηρούνται σε ισχύ από ένα μέρος»: μέτρα που λαμβάνονται από:
 i)
 κεντρικές, περιφερειακές ή τοπικές διοικήσεις και αρχές ενός μέρους· και
 ii)
 μη κυβερνητικούς φορείς ενός μέρους κατά την άσκηση αρμοδιοτήτων που τους ανατίθενται από κεντρικές, περιφερειακές ή τοπικές διοικήσεις ή αρχές του εν λόγω μέρους·


text:
γ)
 «φυσικό πρόσωπο ενός μέρους»: υπήκοος κράτους μέλους σύμφωνα με τη νομοθεσία του ή υπήκοος της Δημοκρατίας της Αρμενίας σύμφωνα με τη νομοθεσία της·
 δ)
 «νομικό πρόσωπο»: κάθε νομική οντότητα που έχει δεόντως συσταθεί ή οργανωθεί, βάσει της ισχύουσας νομοθεσίας, κερδοσκοπικού ή μη χαρακτήρα, η οποία ανήκει στον ιδιωτικό ή δημόσιο τομέα, συμπεριλαμβανομένων των εταιρειών, των οικονομικών συνασπισμών μεγάλων επιχειρήσεων, των προσωπικών εταιρειών, των κοινών επιχειρήσεων, των ατομικών επιχειρήσεων ή των ενώσεων·
 ε)
 «νομικό πρόσωπο ενός μέρους»: νομικό πρόσωπο που έχει συσταθεί βάσει του δικαίου κράτους μέλους και της Ευρωπαϊκής Ένωσης ή της Δημοκρατίας της Αρμενίας και έχει την καταστατική έδρα του, την κεντρική του διοίκηση ή την κύρια εγκατάστασή του στο έδαφος για το οποίο ισχύει η Συνθήκη για τη λειτουργία της Ευρωπαϊκής Ένωσης ή στο έδαφος της Δημοκρατίας της Αρμενίας·
 νομικό πρόσωπο το οποίο έχει μόνο την καταστατική έδρα ή την κεντρική του διοίκηση στο έδαφος για το οποίο ισχύει η Συνθήκη για τη λειτουργία της Ευρωπαϊκής Ένωσης ή στο έδαφος της Δημοκρατίας της Αρμενίας, αντίστοιχα, δεν θεωρείται νομικό πρόσωπο της Ευρωπαϊκής Ένωσης ή νομικό πρόσωπο της Δημοκρατίας της Αρμενίας, εκτός εάν αν οι δραστηριότητές του έχουν πραγματική και αδιάλειπτη σχέση με την οικονομία της Ευρωπαϊκής Ένωσης ή της Δημοκρατίας της Αρμενίας, αντίστοιχα·
 στ)
 παρά τις διατάξεις των προηγούμενων εδαφίων, ναυτιλιακές εταιρείες οι οποίες είναι εγκατεστημένες εκτός της Ευρωπαϊκής Ένωσης ή της Δημοκρατίας της Αρμενίας και ελέγχονται από υπηκόους των κρατών μελών ή της Δημοκρατίας της Αρμενίας, αντίστοιχα, διέπονται εξίσου από τις διατάξεις της παρούσας συμφωνίας, εάν τα σκάφη τους έχουν νηολογηθεί σύμφωνα με την αντίστοιχη νομοθεσία, σε κράτος μέλος ή στη Δημοκρατία της Αρμενίας και φέρουν τη σημαία του εν λόγω κράτους μέλους ή της Δημοκρατίας της Αρμενίας·
 ζ)
 «θυγατρική εταιρεία νομικού προσώπου ενός μέρους»: νομικό πρόσωπο επί του οποίου ασκείται ουσιαστικός έλεγχος από άλλο νομικό πρόσωπο του εν λόγω μέρους (1)·
 η)
 «υποκατάστημα» νομικού προσώπου: ο τόπος επιχειρηματικής δραστηριότητας χωρίς ίδια νομική προσωπικότητα, με χαρακτήρα μονιμότητας, όπως η επέκταση μητρικής εταιρείας, που διαθέτει τη διοικητική δομή και τον υλικό εξοπλισμό που απαιτούνται για τη διαπραγμάτευση επιχειρηματικών δραστηριοτήτων με τρίτους οι οποίοι, αν και γνωρίζουν ότι, εάν χρειαστεί, υφίσταται νομικός δεσμός με τη μητρική εταιρεία, της οποίας η έδρα βρίσκεται στο εξωτερικό, δεν είναι υποχρεωμένοι να διαπραγματεύονται απευθείας με την εν λόγω μητρική εταιρεία, αλλά μπορούν να συναλλάσσονται στον τόπο επιχειρηματικής δραστηριότητας που συνιστά την επέκταση·
 θ)
 «εγκατάσταση»:
 i)
 όταν πρόκειται για νομικά πρόσωπα ενός μέρους, νομικά πρόσωπα που αναλαμβάνουν και ασκούν οικονομικές δραστηριότητες μέσω της σύστασης, συμπεριλαμβανομένης της απόκτησης, νομικού προσώπου ή της ίδρυσης υποκαταστήματος ή γραφείου αντιπροσωπείας στην Ευρωπαϊκή Ένωση ή στη Δημοκρατία της Αρμενίας, αντίστοιχα·
 ii)
 όταν πρόκειται για φυσικά πρόσωπα ενός μέρους, φυσικά πρόσωπα που αναλαμβάνουν και ασκούν οικονομικές δραστηριότητες ως αυτοαπασχολούμενα πρόσωπα, ή ιδρύουν επιχειρήσεις, ιδίως εταιρείες, επί των οποίων ασκούν ουσιαστικό έλεγχο·
 ι)
 «οικονομικές δραστηριότητες»: περιλαμβάνουν τις δραστηριότητες βιομηχανικού, εμπορικού και επαγγελματικού χαρακτήρα, καθώς και τις βιοτεχνικές δραστηριότητες, αλλά όχι τις δραστηριότητες που εκτελούνται κατά την άσκηση κρατικής εξουσίας·
 ια)
 «λειτουργία»: η άσκηση οικονομικών δραστηριοτήτων·
 ιβ)
 «υπηρεσίες»: κάθε υπηρεσία σε οποιονδήποτε


text:
τομέα, με εξαίρεση τις υπηρεσίες που παρέχονται κατά την άσκηση κρατικής εξουσίας·
 ιγ)
 «υπηρεσίες και λοιπές δραστηριότητες που εκτελούνται κατά την άσκηση κρατικής εξουσίας»: υπηρεσίες ή δραστηριότητες που δεν εκτελούνται ούτε σε εμπορική βάση ούτε σε ανταγωνισμό με έναν ή περισσότερους οικονομικούς φορείς·
 ιδ)
 «διασυνοριακή παροχή υπηρεσιών»: παροχή υπηρεσίας:
 i)
 από το έδαφος ενός μέρους στο έδαφος του άλλου μέρους· ή
 ii)
 στο έδαφος ενός μέρους για τους χρήστες υπηρεσιών του άλλου μέρους·
 ιε)
 «φορέας παροχής υπηρεσιών ενός μέρους»: κάθε φυσικό ή νομικό πρόσωπο ενός μέρους που παρέχει ή ενδιαφέρεται να παράσχει υπηρεσία·, και
 ιστ)
 «επιχειρηματίας»: κάθε φυσικό ή νομικό πρόσωπο ενός μέρους που ασκεί ή επιχειρεί να ασκήσει οικονομική δραστηριότητα μέσω της σύστασης επιχείρησης.
 Τμήμα B
 Εγκατάσταση
 Αρθρο 143
 Πεδίο εφαρμογής
 Το παρόν τμήμα εφαρμόζεται για τα μέτρα που θεσπίζονται ή διατηρούνται σε ισχύ από τα μέρη και επηρεάζουν την εγκατάσταση σε όλες τις οικονομικές δραστηριότητες, με εξαίρεση τις ακόλουθες:
 α)
 εξόρυξη, παραγωγή και επεξεργασία (2) πυρηνικών υλικών·
 β)
 παραγωγή και εμπόριο όπλων, πυρομαχικών και πολεμικού υλικού·
 γ)
 οπτικοακουστικές υπηρεσίες·
 δ)
 εθνικές θαλάσσιες ενδομεταφορές (3), και
 ε)
 εσωτερικές και διεθνείς υπηρεσίες αεροπορικών μεταφορών (4), είτε τακτικές είτε μη τακτικές, και υπηρεσίες που συνδέονται άμεσα με την άσκηση των δικαιωμάτων κυκλοφορίας, με εξαίρεση:
 i)
 τις υπηρεσίες επισκευής και συντήρησης αεροσκαφών κατά τις οποίες ένα αεροσκάφος αποσύρεται από τη γραμμή·
 ii)
 την πώληση και εμπορική προώθηση υπηρεσιών αεροπορικών μεταφορών·
 iii)
 τις υπηρεσίες που αφορούν ηλεκτρονικό σύστημα κρατήσεων (CRS)·
 iv)
 τις υπηρεσίες επίγειας εξυπηρέτησης· και
 v)
 τις υπηρεσίες εκμετάλλευσης αερολιμένα.
 Αρθρο 144
 Εθνική μεταχείριση και μεταχείριση μάλλον ευνοούμενου κράτους
 1. Υπό τις επιφυλάξεις που απαριθμούνται στο παράρτημα VIII-E, η Δημοκρατία της Αρμενίας επιφυλάσσει, από την έναρξη ισχύος της παρούσας συμφωνίας:
 α)
 όσον αφορά την εγκατάσταση θυγατρικών εταιρειών, υποκαταστημάτων και γραφείων αντιπροσωπειών φυσικών ή νομικών προσώπων της Ευρωπαϊκής Ένωσης, μεταχείριση όχι λιγότερο ευνοϊκή από αυτή που επιφυλάσσει στα δικά της νομικά πρόσωπα, υποκαταστήματα και γραφεία αντιπροσωπειών ή σε νομικά πρόσωπα, υποκαταστήματα και γραφεία αντιπροσωπειών τρίτης χώρας, ανάλογα με το ποια είναι ευνοϊκότερη· και
 β)
 όσον αφορά τη λειτουργία θυγατρικών εταιρειών, υποκαταστημάτων και γραφείων αντιπροσωπειών φυσικών ή νομικών προσώπων της Ευρωπαϊκής Ένωσης στη Δημοκρατία της Αρμενίας, μετά την εγκατάστασή τους, μεταχείριση όχι λιγότερο ευνοϊκή από αυτή που επιφυλάσσει στα δικά της νομικά πρόσωπα, υποκαταστήματα και γραφεία αντιπροσωπειών ή σε νομικά πρόσωπα, υποκαταστήματα και γραφεία αντιπροσωπειών νομικών προσώπων τρίτης χώρας, ανάλογα με το ποια είναι ευνοϊκότερη (5).
 2. Υπό τις επιφυλάξεις που απαριθμούνται στο παράρτημα VIII-A, η Ευρωπαϊκή Ένωση επιφυλάσσει, από την έναρξη ισχύος της παρούσας συμφωνίας:
 α)
 όσον αφορά την εγκατάσταση θυγατρικών εταιρειών, υποκαταστημάτων και γραφείων αντιπροσωπειών φυσικών ή νομικών προσώπων της Δημοκρατίας της Αρμενίας, μεταχείριση όχι λιγότερο ευνοϊκή από αυτή που επιφυλάσσει η Ευρωπαϊκή Ένωση στα δικά της νομικά πρόσωπα, υποκαταστήματα και γραφεία αντιπροσωπειών ή σε νομικά πρόσωπα, υποκαταστήματα και γραφεία αντιπροσωπειών τρίτης χώρας, ανάλογα με το ποια είναι ευνοϊκότερη· και
 β)
 όσον αφορά τη λειτουργία θυγατρικών εταιρειών, υποκαταστημάτων και γραφείων αντιπροσωπειών φυσικών ή νομικών προσώπων της Δημοκρατίας της Αρμενίας στην Ευρωπαϊκή Ένωση, μετά την εγκατάστασή τους, μεταχείριση όχι λιγότερο ευνοϊκή από αυτή


text:
που επιφυλάσσει στα δικά της νομικά πρόσωπα, υποκαταστήματα και γραφεία αντιπροσωπειών· ή σε οποιαδήποτε νομικά πρόσωπα, υποκαταστήματα και γραφεία αντιπροσωπειών νομικών προσώπων τρίτης χώρας, ανάλογα με το ποια είναι ευνοϊκότερη (6).
 3. Υπό τις επιφυλάξεις που απαριθμούνται στα παραρτήματα VIII-A και VIII-E, τα μέρη δεν θεσπίζουν οποιαδήποτε νέα μέτρα τα οποία εισάγουν διακριτική μεταχείριση όσον αφορά την εγκατάσταση στο έδαφός τους νομικών προσώπων του άλλου μέρους ή όσον αφορά τη λειτουργία τέτοιων νομικών προσώπων, μετά την εγκατάστασή τους, σε σύγκριση με τη μεταχείριση που επιφυλάσσουν στα δικά τους νομικά πρόσωπα.
 Αρθρο 145
 Επανεξέταση
 Με σκοπό τη σταδιακή ελευθέρωση των προϋποθέσεων εγκατάστασης, η επιτροπή εταιρικής σχέσης, κατά τις συνεδριάσεις της σύνθεσής της για θέματα εμπορίου, επανεξετάζει σε τακτά διαστήματα το νομικό πλαίσιο (7) και το περιβάλλον για την εγκατάσταση.
 Αρθρο 146
 Άλλες συμφωνίες
 Καμία διάταξη του παρόντος κεφαλαίου δεν θεωρείται ότι περιορίζει τα δικαιώματα των επενδυτών των μερών να επωφελούνται από οποιαδήποτε ευνοϊκότερη μεταχείριση προβλέπεται σε οποιαδήποτε υφιστάμενη ή μελλοντική διεθνή συμφωνία σχετικά με τις επενδύσεις στην οποία ένα κράτος μέλος και η Δημοκρατία της Αρμενίας είναι συμβαλλόμενα μέρη.
 Αρθρο 147
 Πρότυπο μεταχείρισης των υποκαταστημάτων και των γραφείων αντιπροσωπειών
 1. Οι διατάξεις του άρθρου 144 δεν αποκλείουν την εφαρμογή, εκ μέρους ενός από τα μέρη, ιδιαίτερων μέτρων όσον αφορά την εγκατάσταση και τη λειτουργία στο έδαφός του υποκαταστημάτων και γραφείων αντιπροσωπειών νομικών προσώπων του άλλου μέρους τα οποία δεν έχουν συσταθεί στο έδαφος του πρώτου μέρους εάν τα εν λόγω μέτρα είναι δικαιολογημένα λόγω νομικών ή τεχνικών διαφορών μεταξύ των εν λόγω υποκαταστημάτων και γραφείων αντιπροσωπειών και των υποκαταστημάτων και γραφείων αντιπροσωπειών νομικών προσώπων που έχουν συσταθεί στο έδαφος του πρώτου μέρους ή, όσον αφορά χρηματοπιστωτικές υπηρεσίες, για λόγους πρoληπτικής επoπτείας.
 2. Η διαφορετική μεταχείριση δεν υπερβαίνει τον βαθμό που είναι απολύτως αναγκαίος ως αποτέλεσμα των εν λόγω νομικών ή τεχνικών διαφορών ή, όσον αφορά τις χρηματοπιστωτικές υπηρεσίες, για λόγους προληπτικής εποπτείας.
 Τμήμα Γ
 Διασυνοριακή παροχή υπηρεσιών
 Αρθρο 148
 Πεδίο εφαρμογής
 Το παρόν τμήμα εφαρμόζεται για τα μέτρα των μερών που επηρεάζουν τη διασυνοριακή παροχή υπηρεσιών σε όλους τους τομείς υπηρεσιών, με τις ακόλουθες εξαιρέσεις:
 α)
 οπτικοακουστικές υπηρεσίες·
 β)
 εθνικές θαλάσσιες ενδομεταφορές (8)· και
 γ)
 εσωτερικές και διεθνείς υπηρεσίες αεροπορικών μεταφορών (9), είτε τακτικές είτε μη τακτικές, και υπηρεσίες που συνδέονται άμεσα με την άσκηση των δικαιωμάτων κυκλοφορίας, με εξαίρεση:
 i)
 τις υπηρεσίες επισκευής και συντήρησης αεροσκαφών κατά τις οποίες ένα αεροσκάφος αποσύρεται από τη γραμμή·
 ii)
 την πώληση και εμπορική προώθηση υπηρεσιών αεροπορικών μεταφορών·
 iii)
 τις υπηρεσίες που αφορούν ηλεκτρονικό σύστημα κρατήσεων (CRS)·
 iv)
 τις υπηρεσίες επίγειας εξυπηρέτησης· και
 v)
 τις υπηρεσίες εκμετάλλευσης αερολιμένα.
 Αρθρο 149
 Πρόσβαση στην αγορά
 1. Σε ό,τι αφορά την πρόσβαση στην αγορά μέσω της διασυνοριακής παροχής υπηρεσιών, έκαστο μέρος επιφυλάσσει στις υπηρεσίες και στους φορείς παροχής υπηρεσιών του άλλου μέρους μεταχείριση όχι λιγότερο ευνοϊκή από αυτή που προβλέπουν οι ειδικές δεσμεύσεις των παραρτημάτων VIII-B και VIII-ΣΤ.
 2. Σε τομείς στους οποίους αναλαμβάνονται δεσμεύσεις για την πρόσβαση στην αγορά, τα μέρη δεν θεσπίζουν ούτε διατηρούν σε ισχύ, είτε σε επίπεδο περιφερειακής υποδιαίρεσης είτε στο σύνολο του